
Készült: Nagycenk Nagyközség Önkormányzatának Képviselő-testülete 2009. február 26. napján megtartott üléséről.

Jelen vannak:
Ivánkovics Ottó polgármester




Barasits László képviselő

Bugledich Attila képviselő

Csorba János képviselő

Fekete Árpád képviselő

Füzi Ernő képviselő

Horváth János képviselő

Horváth Rezső képviselő

Lex Ernő képviselő

Ragats Péter képviselő

Filátz Józsefné jegyző

Meghívottak:

Ragats Imréné pü. előadó




Nemes Viktória óvodavezető




Szabó Attila iskolaigazgató




Grubits Ferenc Kópháza polgármestere


Napirend:

1. A Bau Home Kft (ügyvezetője Berki János) ismertetője a Laktanya épület hasznosításának lehetőségéről 

2. Pferschy Donát tájékoztatója a Nagycenken tervezett Szociális Foglalkoztató működtetési elképzeléséről 

3. Az önkormányzat és szervei 2009. évi költségvetése (II. tárgyalás)

Előterjesztő: Ivánkovics Ottó polgármester

4. 
A magánszemélyek kommunális adójában bekövetkezett adókedvezmény csökkentés hatásainak vizsgálata 

Előterjesztő: Filátz Józsefné jegyző

5. 
Az illegális szeméttelep KEOP-2008-2.3.0 „Sopron térségi települési szilárdhulladék-lerakók rekultivációja I. ütem” című pályázati forrásból történő rekultivációjáról (csatolva Mágel Ágost elnök nyilatkozata a művelési ágból történő kivonásról)  

Előterjesztő: Ivánkovics Ottó polgármester

6. A Szent Imre úti csapadékvíz elvezetés esetén benyújtandó pályázat benyújtás lehetőségeinek vizsgálata az EU-Libra Pályázati és Tanácsadó Iroda árajánlata alapján


Előterjesztő: Ivánkovics Ottó polgármester

7.  Fertőboz Község határozatának ismertetése Kópháza Községgel történő oktatási

     társulási megállapodás kötéséről


Előterjesztő: Ivánkovics Ottó

Zárt ülés keretei között:

8.   Első lakáshoz jutók támogatásának meghatározása, kérelmek elbírálása

Előterjesztő: Ivánkovics Ottó polgármester

9. Egyebek:

· A licittárgyalásra kiírandó ingatlanok pontosítása (testületi ülést megelőzően e-mail-ban megküldve a tulajdoni lapok alapján pontosított licitkiírás) 

· Vízilabda oktatással kapcsolatos megkeresés

Ivánkovics Ottó: Tisztelt Képviselő-testület, Tisztelt érdeklődők, Tisztelt meghívottak! A mai testületi ülést megnyitom, tisztelettel köszöntöm az 1. napirendi ponthoz Berki János urat, 2. napirendi ponthoz Pferschy Donát urat, a Kópházi-Fertőbozi iskolatársulási kérdéshez kapcsolatosan Grubits Ferenc kópházi polgármester urat. Az előterjesztést a képviselő urak megkapták a napirendi pontokra vonatkozóan. Lenne egy plusz napirendi pont javaslat, a házi segítségnyújtás ás a jelzőrendszeres házi segítségnyújtás esetleges összevonására vonatkozóan érkezett ma egy megkeresés. Megállapítom, hogy a testület határozatképes, 9 fő jelen van, Bugledich Attila képviselő késni fog. Van-e plusz napirendi pontra kiegészítő javaslat? 

Horváth Rezső: A 7. napirendi pontot hozzuk előbbre a 3. napirendi pont helyére. 

Ivánkovics Ottó: Szavazásra bocsátom a kérdést, aki elfogadja, kérem jelezze.

Döntéshozatal: 9 igen szavazattal, ellenszavazat és tartózkodás nélkül

Ivánkovics Ottó: Mielőtt rátérnénk az első napirendi pontra, engedjék meg, hogy az elmúlt időszak eseményeit ismertessem. 

Polgármesteri beszámoló:

Tisztelt Képviselő Testület!

2008. december 11-e óta az alábbi fontosabb események történtek:

December 12.:
- Hegykő és környéke Vízbázis védelmére konzorciumi pályázat 



   aláírása. (Pályázat beadása: 2008. december 15-én.)

December 15.:
- Szociális Bizottsági ülés

December 16.: - Az MNV Zrt. értékesítési felhívásának kifüggesztése 30 napra a 024/1-es 



hrsz-ú „iparvasút” értékesítéséről

December 17.: - Pályázati megbeszélés a Széchenyi Tér fejlesztésére vonatkozóan



 - Sopron-és Térsége Hulladékgazdálkodási Társulási Megállapodás 



módosításának aláírása

December 18.: - A Játszótér közvilágítási kandelábereinek felszerelése megkezdődött

· Gyár u. 11. számú szociális lakások bérlőivel megbeszélés a lakások 

értékesítésére vonatkozóan

· Világörökségi Egyesület tanácsülése

December 19: - Falukarácsony

December 20.: - LEADER iroda, Fertőszentmiklós: Széchenyi Tér pályázatának leadása

December 22.: - Érdeklődő helyszíni tájékoztatása a volt Laktanyában

· Ivanics Ferenc országgyűlési képviselő úrral megbeszélés, 5 önkormányzati 


képviselő részvételével.

· Kulturális bizottsági ülés

· Véradás

December 23.: - Deutschkreutz-i polgármester személyes látogatása

2009. január 5.: - Újabb pályázati megbeszélés, hiánypótlás (Széchenyi tér rekonstrukciója)



  - RT módosítása miatt ajánlattételi megbeszélés



  - Szent Imre u-Hidegségi u. közötti kerékpárút Kiviteli tervének 



  megbeszélése, megbízási szerződés aláírása

Január 6.: 
  - Befogadásra került a Nagycenki Szennyvíztisztító telep kiváltására pályázat 



  (Gesztor: Nagylózs) 

Január 7.:         - Kisállé kiszáradt fáinak kivágása

Január 9.: LEADER pályázat (Széchenyi tér) végleges beadása

Január 12.:      - RT módosítással kapcsolatos újabb ajánlattételi megbeszélés

· MNV Ztr-vel telefonos egyeztetés (024/1 hrsz. kifüggesztése lejár)

· Tűzgyújtás a Doni Áldozatok emlékére a Hősi Emlékműnél

Január 14.:      - Játszótér közvilágítása elkészült (Simon Péter 531 ezer Ft-al támogatta a 



költségeket, amit ez úton is köszönünk)

Január 16.      – Szoborpark, Széchenyi tér építési engedély-kérelmére hiánypótlás

Január 19.:     - Megbeszélés a vállalkozói terület esetleges megvásárlásáról

Január 20.:      -  Megbeszélés a Rekultív képviselőjével a lomtalanításról

· Sarródon megbeszélés a Kerékpárút pályázatról – hiánypótlás

Január 21.:      - Konzorciumi szerződés aláírása (Kerékpárral a Fertő-tó Neusiedlersee 

Kultúrtájon – NYDOP-2.2.1/C-2008-0011 sz. pályázat)

Január 22.:      - NIF Zrt. adás-vételi szerződéseinek eláírása (M85)

Január 23.:     - Magyar Kultúra Napja alkalmából Dr. Borbély József előadása az Iskolában

Január 26-:    - Szociális Bizottsági ülés

Január 27.:    - Újabb megbeszélés a Kerékpárút-fejlesztési páláyzat kapcsán

Január 28.:    - Telefonos egyeztetés az MNV Zrt-vel a 024/1 megvásárlásáról

Január 29.:    - Rendes testületi ülés

Január 30.:    - Lomtalanítás kezdete

          - a Rákóczi u. Új u. sarkán lévő elkorhadt fa balesetveszély elhárítása miatt 

kivágásra került

Február 4.:    - Újabb megbeszélés Sarródon (Kerékpárút pályázat)

Február 5.:    - Újabb érdeklődő a volt Laktanyára – megbeszélés

Február 10.:   - Idegenforgalmi és Turisztikai bizottsági ülés (Utazás kiállítás február 27-től)

Február 11.:   - Hidegséggel és Fertőbozzal Megállapodás aláírása a Kerékpárút pályázat 



kapcsán a kitáblázásról)



- Személyes megbeszélés Dr. Szakács Imre megyei elnök úrral (repülőtér)

Február 12.:   - Kiegészítő KRESZ tábla megrendelése a platánfa sornál lévő parkolóhoz



- KGB ülés



- Közmeghallgatás, testületi ülés (költségvetés I. tárgyalása)

Február 16..   – Kistérségi ülés (Házi segítségnyújtás és a jelzőrendszer összevonása)

· Sopron benyújtotta a Nagycenki illegális szeméttelepi helyszínnel kiegészített rekultivációs pályázatát

Február 18.:    - Személyes megbeszélés Firtl mátyás megyei alelnök úrral (repülőtér)

Február 23.:    -   Az MNV Zrt. által megküldött adás-vételi szerződés aláírása, Budapesten 



személyes átadása Brummer Gábor úr közreműködésével

· Részvétel a Széchenyi Társaság és az Országos Széchenyi Kör elnökségi 

· ülésén a 2010-es Széchenyi megemlékezések megszervezése kapcsán)

· Az Impulzus Bt-vel kötött Megállapodás módosítása (Nyelvi Labor)

Február 24.:    - GySEV tájékoztató lakossági fórum az EU-s fejlesztési pályázatról



- Munkába állt az új műszaki ügyintézőnk (Lívia)

Február 25.:    - Megbeszélés a Megmentő Kht. munkatársaival

· Oktatási Eseti bizottsági ülés (Fertőboz, Kópháza kapcsán)

· Nagycenkért Alapítvány alapítói-kuratóriumi együttes ülés

· Községi tájékoztató térkép kihelyezése a Gyári kertnél

Február 26.     – Rendes testületi ülés, költségvetés II. tárgyalása (előtte KGB ülés)

Közeljövő eseményei:

Február 27.:  - Megemlékezés a Kommunizmus Áldozatairól 

17 óra: Koszorúzás, gyertyagyújtás a temetőben

17:30 megemlékezés, filmvetítés az Iskola aulájában

Köszönöm a türelmet és a figyelmet. Átadnám Berki úrnak a szót, aki a Bau Home Kft képviseletében mondaná el gondolatait. 

1. A Bau Home Kft (ügyvezetője Berki János) ismertetője a Laktanya épület hasznosításának lehetőségéről

Berki János: A Bau Home Kft-nek a beruházási projektjével foglalkozom. A mi cégünk építkezésekkel, kisebb- és közepes beruházásokkal foglalkozik. Budapest és környékén vannak referenciáink. Raktárépületek, irodaházak felújításával foglalkozunk, valamint lakóházakat, sorházakat építünk. Bognár Tamás úr által kaptam előzetes információkat a Laktanya épületére vonatkozóan, hogy egy projekt keretében, az önkormányzattal közösen lehetne hasznosítani társasházi, illetve más formában. A területtel kapcsolatban arra a következtetésre jutottunk, hogy statikailag elbírja, hogy egy szint rá legyen még húzva, ez 24 lakást jelentene kialakítás szempontjából. Rendes tetőszerkezettel ellátva, tetőtér nem lenne. Megfelelő parkoló kerülne kialakításra a leendő lakók részére, és külön lenne egy terület, amit fel lehetne parcellázni, és folytatni lehetne egy második, harmadik ütemben sorházi, illetve ikerházi megoldásban az építkezést, ami a település jellegébe jobban beleillik. Az építéseink során kb. 90-100 ezer Ft körüli bruttó összeg, amiben mi felújítottunk épületet. Az új építésű lakásokat kb. 140-150 ezer Ft-os áron építjük anyaggal együtt, ez kulcsrakész állapotot jelent. A beruházásokat eddig  saját tőkéből, banki biztosítással csináltuk. Mivel a leendő vevők majdnem mind bankhitellel vásárolnak, ezért célszerű már az elején belevonni egy bankot, aki a hitelt teljes egészében folyósítja, illetve intézi az ügyeket. Az értékesítésnél szintén egy hasonló konstrukciót tudunk biztosítani a leendő vevőknek, kapcsolatunk van soproni bankkal. Az értékesítésnél – a kapott információ alapján - egy olyan közös ügyletről lenne szó, hogy az önkormányzat szociális bérlakásokat vásárolna vissza ebből a beruházásból, mert az ingatlant így tudná hasznosítani a legmegfelelőbben. Ebben mi partnerek vagyunk, bármilyen megoldásban az önkormányzattal. Mi nem vagyunk az a cég, aki a drága kategóriát képviseli, mert azt kell nézni, hogy az embereknek mire van pénze, nem pedig azt, hogy elsődlegesen milyen nagy nyereséget termel. Maga az ingatlan és a föld értékének meghatározásánál, kérem vegyék figyelembe, hogy ez nagyon nagyban befolyásolja a további értékesíthetőséget. Mást most pontosabban nem tudnék elmondani erről az elképzelésről. Ha bármilyen kérdésük, szívesen és készséggel állok rendelkezésükre. 

Ivánkovics Ottó: Köszönjük szépen. A Laktanya és a hozzá tartozó területhez mikor hozzájutott az önkormányzat az államtól, egy olyan vállalást írtak alá az elődeink, hogy szociális lakások kialakítására fogjuk felhasználni. Erre vonatkozóan írtunk levelet a MNV Zrt-nek egy előzetes állásfoglalást kérve tőle, hogy milyen lehetőségek lehetnek előttünk. Erre válasz még egyenlőre nem érkezett, ezt mindenképpen meg kell várnunk. A következő kérdés majd az lesz, hogy a konkrétabb tárgyalások során hogyan tudjuk Önöket megversenyeztetni, annak érdekében, hogy az önkormányzat is minél jobban tudja érvényesíteni érdekeit. 

Berki János: Ez számomra is egyértelmű, hogy verseny van a piacon. Mi arra törekszünk, hogy partnerek legyünk, és figyeljük a másik érdekét és a sajátunkat is. 

Ivánkovics Ottó: Amennyiben Önökkel tudunk megállapodni, mikor tudnák elkezdeni a beruházás megvalósítását. 

Berki János: Amikor az engedélyek, szerződések rendelkezésre állnak, azonnal. Nekünk saját csapatunk van, nem alvállalkozókkal dolgozunk. Ha az engedélyek készen állnak, és a közművek is megfelelő módon rendelkezésre állnak, akkor kb. 8 hónap körüli idő szükséges ahhoz, hogy ezt a beruházást kulcsrakészre megvalósítsuk. Természetesen ez a 8 hónap attól függ, hogy csúszunk bele a télbe. 

Ivánkovics Ottó: Az elképzelések között szerepel-e az, hogy a beruházás során helyi munkaerőt, nagycenki vállalkozókat, munkásokat foglalkoztassanak? 

Berki János: Minden további nélkül partnerek vagyunk ebben. Egy fontos dolog, hogy a vállalkozó számlaképes legyen. 

Ivánkovics Ottó: Nagycenk részéről az első fokú építési hatóság, vagyis a műszaki iroda Sopronban található. Az ottani munkatársakkal felvették-e már a kapcsolatot?

Berki János: Nem, mert addig nem gondoltam, hogy tovább kellene lépni, míg olyan megállapodás nem történik, aminél érdemes tovább lépni. Ha olyan stádiumba jut a tárgyalásunk, hogy tegyünk le konkrétumokat, mi letesszük a komplett költségvetést. 

Ivánkovics Ottó: Köszönöm a tájékoztatást, dönteni most nem tudunk miről. Azt kell majd törvényességi oldalról megvizsgálni, hogy több jelentkező esetén melyik lehet az a terv, amelyet véghez tudunk vinni, minél gyorsabban, minél korábban a döntést meg tudjuk hozni. Bízva abban, hogy ha több érdeklődő közül csak egy tud nyerni, akkor a többi érdeklődőnek is fel tudunk olyan alternatív megoldásokat kínálni, ami az elképzeléseinknek megfelelhet. A statikai vizsgálattól függhet az elképzelés megvalósítása. Erre egyenlőre lehetőségünk nincs, hogy statikai vizsgálatot végeztessünk, és az árát kifizessük, de azt gondolom, ha Önök ezt megteszik, az épületet biztosítjuk a vizsgálatok erejéig, hiszen ez befolyásoló tényező lehet a tárgyalások folytatására vonatkozóan. 

Berki János: Köszönöm, ezzel a lehetőséggel fogunk élni. Köszönöm szépen, hogy meghallgattak. 

2. Pferschy Donát tájékoztatója a Nagycenken tervezett Szociális Foglalkoztató működtetési elképzeléséről

Ivánkovics Ottó: Arra szeretném kérni Pferschy urat, hogy szóban foglalja össze az elképzeléseket.

Pferschy Donát: Nagyon régóta foglalkozom már szociális rászorultakkal, és arra a megállapodásra jutottam a Baptista egyházzal, hogy az ő támogatásukkal szociális foglalkoztatót létesíthetek. Erre a területem megvan, és egy elhúzódó program, aminek a kezdeti lépéseit kívánjuk most megtenni. Ez azt jelenti, hogy két sérültek ellátásával foglalkozó intézettel kötöttünk olyan előzetes megállapodást, hogy összesen 30 értelmi fogyatékost munkavégzés céljából rendelkezésemre bocsátanak, illetve a Baptista egyház rendelkezésére. Velük művészet-terápiás foglalkozás keretében napi 6 órában országos hatáskörrel előadásokat szervezünk. Ez az első lépés. 2 év múlva szeretnénk ezt a 30 embert Nagycenki lakhatással elhelyezni. Arra kapunk engedélyt, hogy művészet-terápia keretében foglalkoztassuk az embereket, de ez a napi 6 órás foglalkoztatás nem töltődik ki a művészetterápiával, tehát egyéb területen is kell munkát találni. Sok egyéb terület is elképzelhető, pl. méhészet. Csökkent és értelmi fogyatékos emberek együttműködése sokkal nagyobb hatásfokú, mint a jelenleg állami szférában dolgoztatott szellemi fogyatékosok működtetése, azért, mert egy szellemi fogyatékos mellé egy egészséges, vagy csökkent munkaképességű ember kell ahhoz, hogy hatékony munkát tudjon végezni. Az állami rendszerben 15 fogyatékos mellé adnak egy egészséges embert. Arra gondoltunk, mivel Nagycenken és a környező falvakban is vannak olyan csökkent munkaképességű emberek, akiknek az alkalmazása gondot jelent a községnek és magának az egyénnek, őket is be tudjuk vonni ebbe a tevékenységbe. Ez egyenlőre távlati terv. De a 30 emberrel elkezdjük a munkát, konkrét műsortervünk van, a falu életét nem zavarjuk, mert a próbák és előadások egy évben csak maximum kétszer vannak Nagycenken. Általános iskolák részére drog-prevenciós előadásokat tartunk, zenés előadások sérültek és egészségesek együttműködésével. Illetve a fogyatékkal élőket szeretnénk közelebb hozni az általános iskolai korosztályhoz. Gyakorlatokkal próbáljuk bemutatni, hogy egy sérült mennyire kínlódva éli meg az életét, hogy jobban integrálni lehessen a társadalomba őket. Köszönöm szépen. 

Ivánkovics Ottó: Szeretném megkérdezni, van-e Pferschy úrhoz kérdés? Azt mondta kb. 2 év időtávlatában gondolkodnak. 

Pferschy Donát: A jövő évben elkezdjük a szervezést, és a kivitelezés egy részét is elindítjuk. Erre 30 millió Ft áll majd rendelkezésre, ez lesz a kezdeti lépés, és évenkénti 30 millió Ft-os támogatással tudjuk megvalósítani az elképzelésünket. 

Ivánkovics Ottó: Mi lenne az, amivel az önkormányzatunk ha anyagilag nem is, de erkölcsileg támogatni tudja ezt az elképzelést?

Pferschy Donát: A Komisz egy integrált színház, ami azt jelenti, hogy itt egészséges és sérült emberek együtt dolgoznak. Ha a későbbiekben lehetőség lenne rá, akkor a korábban említett klubhelyiséget megnéznék, hogy erre a célra hogyan hasznosítható. Esetleg annak a költségét, hogy felújítsuk, átalakítsuk az egyház fel tudná vállalni. Én azt szeretném, ha segítni tudnánk Nagycenknek, és egyenlőre mi szeretnénk adni, és nem kérni. 

Barasits László: 2 év múlva itt laknának a sérült emberek? 

Pferschy Donát: Igen, itt laknának.

Barasits László: Nehéz megfogalmazni, de meg kell kérdeznem, a lakossággal mennyire érintkezik ez a csoport.

Pferschy Donát: Teljes egészében, ők értelmi fogyatékosok. Van köztük down kóros, nem közveszélyes kategória. 

Barasits László: Biztos nagyon elfogult és hasznos dolog a társadalom részéről amit Önök csinálnak, csak a lakosság érintettsége, szerepe kérdéses, hogy hogyan fogadja be. Nem félek, csak a lakosságot értesíteni kell, meg kell előzni a dolgot, én támogatom. 

Pferschy Donát: Ezért jeleztem a szándékot. Én azért jöttem a Képviselő-testület elé, hogy tájékoztassam és segítséget kapjak. Én megtettem a tájékoztatást, a segítséget viszont én várom Önöktől. 

Horváth Rezső: Semmi akadálya, újságban, interneten közzé lehet tenni, hogy ilyen elképzelés van Nagycenken, és biztos majd lesznek a polgármester úrhoz reagálások. 

Pferschy Donát: Minél szélesebb körben tudott legyen. A szereplők, akik majd itt kerülnek elhelyezésre, a két év alatt többször előfordulnak majd Nagycenken, sérültségük alkalmassá teszi őket arra, hogy eljátsszák saját szerepüket, tehát az együttélésre is alkalmasak. Nem elfekvő betegekről van szó, vagy zárt osztályról emberekről, hanem értelmi fogyatékosokról. Van köztük gyerek is, felnőtt is. 

Ivánkovics Ottó: Mennyire mozognának majd a faluban? Csoportosan, vezetővel?

Pferschy Donát: Nincs szükségük vezetőre, kommunikálni tudnak, barátságosak, szeretetre vágynak. Ez annyit jelent, hogy körém gyűlnek, simogatnak, örülnek, mert szeretetre vágynak. Ha valaki hajlandó foglalkozni velük, akkor végtelenül hálásak. Úgy gondolom, az lenne a mi feladatunk, hogy közelebb vigyük ezeket a sérülteket az egészséges gyerekekhez, hogy ne ismeretlenként, megijedve kerüljenek kapcsolatba. Beszéljünk erről folyamatosan, hogy idekerülnek, előadást szervezünk stb. Egyenlőre nincs meg a kultúrája a sérültekkel való együttélésnek nálunk, de kialakítható. 

Bugledich Attila képviselő megérkezett. Jelen lévő képviselők száma 10 fő.

Ivánkovics Ottó: Vannak a faluban olyan járdaszakaszok, amelyek fejlesztésre szorulnak, egy egészséges ember könnyebben tud rajta sétálni, mint mozgásában egy kicsit korlátozott. 

Pferschy Donát: Nincs ezzel probléma. 

Ivánkovics Ottó: Megköszönném a tájékozatót, ha 1 oldalas rövidített anyagot kaphatnánk, Keszei úrnak és a Cenki Híradó szerkesztőinek továbbítanánk. 

Pferschy Donát: Köszönöm szépen.

3. Fertőboz Község határozatának ismertetése Kópháza Községgel történő oktatási

társulási megállapodás kötéséről

Ivánkovics Ottó: Erre vonatkozóan kiosztásra került a fertőbozi Képviselő-testület határozata, illetve Fertőböz és Nagycenk között megkötött társulási megállapodás, ami 2007. szeptember 1-től érvényes. Két változás következett be azóta: már nem kérünk Fertőboz községtől fenntartói társulási hozzájárulást, illetve közösen deklaráltuk azt, hogy 5 éven belül egyoldalúan egyikünk sem kezdeményezi a megállapodás megszüntetését. Kópháza polgármestere és jegyző asszonya is küldött számunkra egy tájékoztatót, amiben ismertetik az elképzeléseket, illetve a mai napon Szalai-Soós Beáta a Sopron-Fertőd Kistérségi Társulás munkatársa is elkészített egy anyagot Nagycenkre és Kópházára vonatkozó résszel. Több mint 30 éves múltra tekint vissza Fertőboz és Nagycenk község közötti kapcsolat az oktatási intézményeinkre vonatkozóan. Családok kötődtek össze, barátságok születtek, természetes a fertőboziak részéről, hogy a szülők idejártak iskolába, akkor a gyerekek is idejárnak hozzánk. A 2007-es évben több mint 5,1 millió Ft-ot kaptunk a kistérségtől kiegészítő kistérségi normatíva gyanánt, 2008-tól már egyetlen fillért sem kapunk. Először azért nem kaptunk, mert 3 gyerek hiányzott a létszámból, most pedig már sajnos ennél is több. Pillanatnyi állás szerint mi ezt a kiegészítő kistérségi normatívát nem tudjuk lehívni, ami a bejáró gyerekek után 2-2,5 millió Ft lenne éves szinten. Az összefüggés annyi, ha az iskolában nincs meg a szükséges létszám, akkor nem csak az iskola, hanem az óvoda bejáró diákjai után sem tudjuk ezt a kiegészítő normatívát lehívni. Bevezetőként ennyit szerettem volna mondani. 

Grubits Ferenc: Tisztelt Polgármester úr, Jegyző asszony, Tisztelt Képviselő-testület! Kicsit régebbről közelíteném meg ezt az eseményt, ami miatt itt vagyunk. Kópháza az idei évben kb. 27 millió Ft-al kell hogy hozzájáruljon az iskolájához és kb. 19 millió Ft-al az óvodájához az állami normatíván felül. Ez ösztönzött bennünket arra, hogy keressük a lehetőségeket, amivel enyhíteni tudjuk az államilag nem finanszírozott plusz pénzeket. Elsősorban a Kistérségi Társulásnál próbáltunk egy társulási forma a kialakítását, ekkor csillant meg a lehetőség, hogy társulási formában más községgel meg lehetne oldani – Kópháza és Fertőboz viszonylatában merült fel ez a gondolat. Megvizsgáltuk a kistérségnél, megkerestük a megyei Pedagógiai Intézetet. Megkerestük a fertőbozi Képviselő-testületet, elmondtuk a problémánkat, azzal a kéréssel tanácsoltak el bennünket, hogy akadályát nem látják a társulási szerződés megkötésének, de mivel jó viszony köti őket Nagycenk Önkormányzatához, ezért keressük meg Nagycenket is. Ekkor történt meg a látogatás, jegyző asszonnyal elmondtuk mi a szándékunk, ezzel is jelezve, hogy bármi hátsó szándék nélkül egy olyan lehetőséget szeretnénk kihasználni, amit a mai napon Nagycenk nem tud kihasználni az említett okok miatt. Mivel jogi akadálya nincs a szerződéskötésnek, itt egy gesztus értékű bólintást szeretnénk a nagycenki önkormányzattól várni. Úgy gondoljuk Kópháza részéről anyagi kár nem éri a nagycenkieket most jelen pillanatban. Mi ezt az igénylést addig szeretnénk fenntartani, ameddig Nagycenk nem tudja teljesíteni ezeket a személyi kvótákat az iskolában. Amely pillanatban teljesülnek és Nagycenk jelzi, hogy jogosult a normatíva leigénylésére, abban a pillanatban visszalépünk a Kistérségi Társulás által igényelt normatíva támogatástól. Azért jöttem el személyesen a Képviselő-testületi ülésre, ha bármi kérdés felmerülne, amivel meg tudnám nyugtatni a tisztelt képviselő urakat, szívesen állok rendelkezésükre. 

Ivánkovics Ottó: Azt gondolom ezt a kérdést a legalaposabban úgy tudjuk megtárgyalni, ha a lehető legőszintébbek vagyunk egymással. Amit Szalai-Soós Bea megküldött számunka, az a Kópházi helyzet ismertetése. E szerint közel 10 millió Ft foroghat kockán. Pillanatnyi törvények szerint nincs akadálya annak, hogy Fertőboz a velünk kötött intézménytársulási megállapodást is megtartsa, meg újat kössön Kópházával. Ebben az esetben olyan érdekesnek tűnő helyzet alakulhat ki, hogy a kistérség kiegészítő normatívát leigényelhetné Kópháza, míg a társulási normatívát a Nagycenkre járó gyerekek vonatkozásában Nagycenk igényelheti le, Kópházára járó gyerekek vonatkozásában pedig Kópháza. Számomra ez a legérzékenyebb, hogy mi van akkor, ha ez a törvény megváltozik. Nagycenk esetében a kiegészítő kistérségi normatívára vonatkozóan csak 2,1 millió Ft lenne lehívható. A mi esetünkben a társulási normatíva, ami pillanatnyilag is lehívható részünkről az iskola esetében 5,8 millió Ft, az óvoda esetében 3 millió Ft. Azt gondolom ez teljesen jogos, hogy nem szeretnénk kockára tenni. Ez lenne az egyik aspektus, a másik pedig az, ha a szülők felé információként eljut, hogy Kópházával is kötött Fertőboz társulási megállapodást, vajon milyen reakciók következhetnek be a fertőbozi szülők részéről? 

Grubits Ferenc: Nekünk nem szándékunk a fertőbozi gyerekeket elcsábítanunk Kópházára. Kópházának nemzetiségi mivoltából megvan az osztálylétszáma, és hosszú távon meg is lesz. Mi két évvel ezelőtt, mielőtt a szerződéskötés megtörtént Nagycenkkel, felhívtuk a fertőbozi Képviselő-testület tagjait, és megmutattuk az iskolánkat, óvodánkat, ismereterjesztő előadást tartottunk. Egyetlenegy gyerek nem jött Kópházára Fertőbozról. A képviselők nyilatkozata alapján mondhatom, hogy nincs is szándékuk egyelőre Kópházára jönni. Azt nem tudjuk, hogy a jövőben milyen törvények változnak. Nekünk nincsen szükségünk a nagycenki Képviselő-testület döntésére, ugyanis Kópháza és Fertőboz akkor is meghozhatja a szerződését, ha ezt Nagycenk ellenzi. Ugyanis jogilag meg lehet kötni, csak mi nem ezt szeretnénk, hangsúlyozom. Hanem azt szeretnénk, ha Nagycenk, Kópháza és Fertőboz  között  kiépített barátság megmaradna. Március 31-ig kell ezt a döntést meghozni, hogy esetleg augusztusig be lehessen vezetni ezt a társulási formát. Ha a nagycenki Képviselő-testület azt mondja, hogy a következő évtől ő jogosult a támogatás lehívására, akkor mi visszavonjuk szándékunkat. Ennél többet egyelőre nem tudok mondani. 

Bugledich Attila: Ha ez valóban így van, mert nem volt egyértelmű. Ha ez a megállapodás megtörténik, és ez törvényesen lehet, nekünk arra kellene törekednünk, hogy Fertőboztól kapjuk arra garanciát egy határozat formájában, hogy amennyiben arra kerül sor, hogy nekik választani kell, akkor nálunk maradnak. Az törvényileg nehezen követhető, hogy két intézmény kapja meg ugyanazt a társulás után járó normatívát. 

Filátz Józsefné: A minisztériumban így elsőre azt mondták, hogy nem lehet, másrészről azt mondták, hogy lehet, a Kistérség szintén azt mondja, hogy lehet. Konkrétan, mikor átjöttek az anyagok újra visszakérdeztem, hogy ez nem igazán egyértelmű, hogy lehet az, hogy két község is lehívhatja ugyanazt a kistérségi társulási támogatást, nincsen aki vizsgálja? Azt mondta, ő úgy véli, hogy ez igen, helyes. 

Bugledich Attila: Nekünk szerintem nincs más dolgunk, ha ez törvényesen lehetséges, 

mint tudomásul vesszük, hogy ez a szerződés megköttetett, a továbbiakban ezt figyelembe véve tesszük mi is a dolgunkat. Ha viszont nem lehet megkötni, szintén nincs dolgunk, mert nekünk van egy érvényes megállapodásunk Fertőbozzal. 

Szabó Attila: Tisztelt Polgármester úr! Ön azt mondja, hogy Nagycenket nem éri kár, mármint anyagilag. Anyagilag ebben az évben valóban úgy tűnik, hogy nem. Éri kár viszont Nagycenket olyan tekintetben, hogy ennek a kilépésnek a társulásból van egy üzenete. Van egy üzenete a szülők felé, van egy üzenete a lakosság felé. A másik, lehet gesztusokat tenni, hogy mi majd visszalépünk, mi ennek örülünk, hogy ilyen gesztusokat tesz Kópháza, de lehet, hogy ha már akarnánk sem tudnánk visszalépni. Ebben a jogbizonytalanságban, ami most Magyarországon van, nem tudom kaptunk-e erre a kérdésre választ, Fertőboz köthet-e két településsel társulást, vagy nem. Ez lényeges. Fertőboznak van egy 5 éves megállapodása Nagycenkkel, annak van-e következménye, vagy nincs. Van egy harmadik törvény, hogy 2009. január 1-től már csak azok a települések köthetnek társulási szerződést, amelyek teljesítik az önálló iskolára vonatkozó jogszabályt, tehát, hogy a 7. 8. évfolyamon 15 gyereknek kell lenni. Valóban igaza van polgármester úrnak, ha igaza van, hogy Fertőboz dönthet ebben a kérdésben. De szerintem nagyon nehéz helyzetbe hozza Nagycenket, nem tudjuk lesz-e lehetőségünk még visszalépni ebbe a társulásban. 

Füzi Ernő: Szerintem meg kell bízni Fertőbozban. Ahogy a polgármester úr is mondta, Kópháza hiába akarta elcsábítani, nem tudta, itt maradtak a gyerekek Nagycenken. A kapcsolat Nagycenk és Fertőboz között hosszú évekre nyúlik vissza, a gyerekek megszerették a nagycenki általános iskolát, ők ragaszkodnak ehhez. Ha az anyagi oldalát nézzük, ha mi ezt a normatívát nem tudjuk lehívni, miért gördítsünk akadályt a szomszéd falu lehetőségeihez? Ha ők le tudják hívni ezt a normatívát, miért akadályozzuk meg? Elvi hozzájárulást adhatunk. Ez a döntés egyedül Fertőboz kezében van. Döntött Fertőboz két évvel ezelőtt is, itt maradt. 

Horváth János: Nem akadályozhatjuk meg, tudomásul vesszük. 

Barasits László: Nekünk van egy megállapodásunk Fertőbozzal, de akkor ezek szerint semmit nem ér. Mi adtunk gesztusokat Fertőboznak, minden támogatásról lemondtunk, hogy maradjanak itt. Akkor ez a megállapodás törvénytelen?
Csorba János: Azt szeretném megkérdezni a polgármester úrtól, azt mondta nekünk is van ebből hasznunk. Az ide járó gyermekek után normatíva. 

Ivánkovics Ottó: A számítások úgy készültek, hogy 2009-2010-es tanévet 136 gyerekkel kezdené az iskolánk, és 68 gyerekkel az óvodánk. Tehát ha ennél több, vagy kevesebb, ott módosulhatnak a számok. Ezt bázisértéknek véve az alap normatíva az iskola esetében 136 fő után közel 25 millió Ft, a társulási normatíva 5,5-5,8 millió Ft, a kiegészítő kistérségi normatíva a bejáró gyerekek után kb.1,7 millió Ft. Ezt nem tudjuk most lehívni a létszám miatt. Összességében ez 32 millió Ft-ot jelentene. Az óvoda esetében 68 fős gyereklétszámra vonatkoztatva az alap normatíva 14 millió Ft, a társulási normatíva közel 3 millió Ft, a bejáró gyerekek után kb. 0,5 millió Ft lehívható lenne, de pillanatnyilag nem lehívható az iskola létszámhiánya miatt. Ez összességében, 17-17,5 millió Ft. Ez így néz ki Nagycenk esetében az állami és társulási kiegészítő kistérségi normatíva. 

Bugledich Attila: Azt javaslom, hogy tudomásul vétel mellett döntsünk. 

Ivánkovics Ottó: Azzal a feltétellel, ha tudjuk biztosítani a minimális létszámokat…..

Grubits Ferenc: Tegnap testületi ülésünk volt, és a Kópházi Önkormányzat egyelőre szándéknyilatkozatot fogadtatott el a testülettel, hogy kössünk egy ilyen szerződést. Tehát semmi fix dolgot nem kötöttünk le. Arra kérlek benneteket, ha elfogadjátok, fogadjátok el lovagiasan, ha nem akkor törvényszerűen járunk el. A fertőbozi testületi ülésen ugyanezt elmondtuk, hogy betehetnek egy olyan záradékot a megegyezésünkbe, amennyiben teljesül Nagycenk viszonylatában a létszám, ők Nagycenkhez akarnak továbbra is csatlakozni, és javasolják a Kópházával való csatlakozási szerződés szűnjön meg. 

Ivánkovics Ottó: Mivel a kópházi iskola nemzetiségi iskola, nem lehet, hogy más szabályok vonatkoznak rá?

Grubits Ferenc: Nem. 

Lex Ernő: Egyáltalán felmerült-e Kópházán, hogy esetlegesen Nagycenkkel kössön társulási megállapodást? 

Grubits Ferenc: Polgármester úrral történt tárgyaláson felmerült. Mi, mint a kistérség kiemelt horvát nemzetiségi bázisiskolája, valószínű hosszú távon megalapoztuk jövőnket, szívesen látnánk, ha csatlakozna Nagycenk Kópházához, mint magyar tagozat. Csak akkor a személyi állományban és gazdasági téren történne valamiféle változás. 

Ivánkovics Ottó: Akkor maradhatnánk 8 osztályos iskola? 

Grubits Ferenc: Véleményem szerint igen, de nem biztos. Az alsó 4 osztályt mindenképpen megtarthatná Nagycenk, a felső 4 osztálynál kérdések vannak. 

Ivánkovics Ottó: Nálunk 2006-ban 16 millióval kellett kiegészíteni a községnek az iskola működését, 2007-ben kb. 21 millió Ft-al, most 30 milliónál tartunk. Nálatok is szinte 2-3 év alatt megduplázódott. 

Grubits Ferenc: Így van. Az állami normatíva kevesebb lett, ezért próbálunk meg minden olyan eszközt megragadni, ami a törvény által nem jogszabálysértő, és viszonylag fájdalommentesen meg lehet oldani. 

Ivánkovics Ottó: Mindenféleképpen fontosnak érezném, hogy a két település jegyzője közösen nézzenek utána a törvényi háttérnek. Esetleges Kópháza – Nagycenk iskolatársulás kérdéskörében, vajon maradhatna-e mindkét helyen a 8 osztályos iskola. 

Grubits Ferenc: Én azt javasolnám, mindenki próbálja megőrizni az önállóságát, annál fontosabb nincsen. Mihelyt tagintézménnyé válik egy iskola, ott mind az önállóság és egyéb más csorbát szenved. 

Ivánkovics Ottó: Viszont jelentős többlettámogatások hívhatók le.

Grubits Ferenc: Nem biztos, hogy megéri. 

Horváth Rezső: Azt javaslom, vegyük tudomásul, ha törvényes. Köszönjük a polgármester úrnak, hogy eljött és tájékoztatott bennünket. 

Grubits Ferenc: Köszönöm szépen, hogy meghallgattatok. 

Ivánkovics Ottó: Meg kell vizsgálnunk, hogy Fertőboz felé mi legyen az álláspontunk. 

Lex Ernő: Fertőboznak is azt kell írnunk, hogy a döntésüket tudomásul vesszük, és hivatkozhatunk a Megállapodásunkhoz, hogy ahhoz viszont ragaszkodunk. 

Ivánkovics Ottó: Aki egyetért azzal, hogy tudomásul vesszük Kópháza Község Önkormányzatának tájékoztatását, és Fertőboz Község Önkormányzata Képviselő-testületének döntését, kérem jelezze.

Döntéshozatal: 10 igen szavazattal, ellenszavazat és tartózkodás nélkül

25/2009. (II.26.) Kt. határozat

Nagycenk Nagyközség Önkormányzatának Képviselő-testülete tudomásul veszi Kópháza Község Polgármesterének tájékoztatását Fertőboz Község Önkormányzatával tervezett oktatási társulási megállapodásról.

Továbbá tudomásul veszi Fertőboz Község Önkormányzatának döntését, hivatkozva Fertőboz Község Önkormányzatának Nagycenk Nagyközség Önkormányzatával a nevelési-oktatási intézmények közös fenntartására kötött Társulási Megállapodására.

Felelős: Ivánkovics Ottó polgármester

Határidő: azonnal

Barasits László képviselő távozott. Jelen lévő képviselők száma 9 fő.

Csorba János: A fertőbozi Képviselő-testület is felelősen dönt, és ugyanúgy a lakosokat képviseli, mint mi. Ha az intézményeink úgy működnek, hogy ide akarják járatni a gyerekeket, biztos vagyok benne, hogy a Képviselő-testület úgy fog dönteni, hogy továbbra is Nagycenkkel fog szerződést kötni. Ahhoz, hogy a fertőbozi gyerekek továbbra is Nagycenkre járjanak, ahhoz az intézményeknek kell úgy működni, hogy fel se merüljön a kérdés. 

Grubits Ferenc: A kópházi iskola kéttannyelvű, tehát horvát-magyar iskola. A gyerekek 50 %-ban horvátul és 50 %-ban magyarul tanulják a nyelvet. Nem biztos, hogy azok a gyerekek, akik magyar iskolába tudnak járni, és magyarul tanulnak a tanórákon, azok foggal körömmel ragaszkodnának Kópháza kéttannyelvű iskolájához. Mi ezt két évvel ezelőtt megpróbáltuk, egyetlenegy fertőbozi gyerekünk nincsen. Számunkra ez egy gazdasági lehetőség, és ezt ki szeretnénk használni, nem pedig az iskola tönkretétele, eszünk ágában sincsen. 

Ivánkovics Ottó: Remélem, hogy Kópháza is a szavazatunkat gesztus értékkel fogja fogadni. Bízom benne, hogy a jó viszonyunk megmarad. 

Ehhez a kérdéskörhöz még egy kérdés társul, mégpedig az, hogy látunk-e lehetőséget arra, hogy a 2009-2010-es tanévtől pillanatnyilag a törvényben meghatározott szükséges létszámokat tudjuk biztosítani az iskolánkban. A megküldött tájékoztató alapján 1-4 osztályban 21 fő a minimális létszám, és ennek a 75 %-a, amit minimálisan el kell érni, tehát 16 fő. A felső tagozatban ez 25 fő, ennek a 75 %-a 19 fő. 

Szabó Attila: Nem tudunk most erre vonatkozóan véglegeset mondani. Azt, hogy a 4. osztály létszáma az 5. elején is ennyi lesz-e, nem tudjuk. Minden évben tendencia, hogy 6 és 8 évfolyamos gimnáziumokba visznek el gyerekeket. Mostani tudomásunk szerint vannak olyan szándékok a szülők részéről, hogy ők a gyermekeiket a kisgimnáziumokba íratják. Eddig is volt ilyen. A 19-es létszámból én 17 főre számítok az 5. osztályban. 

Ivánkovics Ottó: Ebben a létszámban az SNI-s gyerekek 2 vagy 3 szoros szorzóval szerepelnek?

Szabó Attila: Nem, ez a tényleges létszám. 

Ivánkovics Ottó: Szalai-Soós Beáta megerősített erre vonatkozóan bennünket, hogy az SNI-s gyerekek ebben az esetben a többszörös létszámnak felelnek meg. 

Szabó Attila: Ennek utánanézünk mi is, tudomásunk szerint ez a többszörös szorzó az SNI-s gyerekek esetében a normatívák lehívásánál számít. Ezeknél a gyermekeknél 2 szeres, vagy 3 szoros normatívát kapunk, mert pedagógiai ellátásukat biztosítani kell. 

Ivánkovics Ottó: Az iskola vezetőségét kérem, hogy minél gyorsabban szerezzék be a szükséges ismereteket. A következő kérdés, hogy az alsó tagozat létszáma hogyan alakul? A Megyei Pedagógiai Intézettől kértem állásfoglalást arra vonatkozóan, ha esetleges osztályösszevonásban gondolkodnánk, hogy alakulna a helyzet. Ha a 2. és 3. osztály összevonása megtörténne, akkor 22 fős osztálylétszám mellet már az alsó tagozat is biztosítaná a létszámot arra, hogy a kistérségi kiegészítő normatíva lehívható legyen. A tegnap eseti bizottsági megbeszélésen erről beszéltünk. Az igazgató úrnak és az igazgató-helyettes asszonynak is az azonnali véleménye az volt, hogy ez bevállalhatatlan, mert a szülők azonnal kiíratnák a gyerekeket az iskolából. Így én azt gondolom, hogy ezzel a lehetőséggel ne számoljunk, viszont meg kell keresni minden olyan más lehetőséget, amivel a szükséges mértékben növelhetjük az alsó tagozatos létszámot. 

Szabó Attila: A Sopronpresszben meg fog jelenni egy hirdetés a beíratással kapcsolatban. Véleményem szerint afelé kellene elindulni, hogy figyelembe vesszük, milyen lehetőségek vannak Nagycenken. Mi ÁMK ügyben, művészeti nevelés ügyben, sport ügyben indultunk el. A nagycenki iskola a sport dologban lehet, hogy kínálatbővítéssel éljen, hogy vonzóbbá váljon. Az angoloktatás szintén megtartó erő. Ezek mellett el lehet indulni más utakon is, és az alsó tagozatra kell nekünk még egy 10 fő körüli gyermeklétszám. Nem az iskolában van kevés gyerek, hanem esetlegesen Nagycenken. 

Bugledich Attila: Természetesen egyik oldalról égető kérdés az intézmények, így az iskola jövője is, más szempontból nekünk ez egy presztízskérdés, ezt is figyelembe kell venni. Az, hogy a nagycenki általános iskola elveszítse önállóságát, nevét, hogy Széchenyi István Általános Iskola, az csak az utolsó utáni lépés lehet. Nekünk a végletekig ahhoz kell ragaszkodnunk, hogyan lehet úgy fejleszteni az intézményt, hogy körzeti központ legyen. Az a dolgunk, hogy mindenképpen fejlesszünk, és megtartsuk az önállóságát az intézménynek. 

Lex Ernő: Szeretném javasolni a napirendi pont lezárását. Egy következő testületi ülésen külön napirendi pontként tárgyaljuk.

Ivánkovics Ottó: Aki egyetért azzal, hogy térjünk vissza erre kérdéskörre, kérem jelezze.

Döntéshozatal: 9 igen szavazattal, ellenszavazat és tartózkodás nélkül

26/2009. (II.26.) Kt. határozat

Nagycenk nagyközség Önkormányzatának Képviselő-testülete egy következő testületi ülésen visszatér az általános iskola létszámával kapcsolatos témakörre.

Felelős: Ivánkovics Ottó polgármester

Határidő: következő testületi ülés

Grubits Ferenc: Szeretném megköszönni az általam is jónak tartott döntésüket, további jó munkát kívánok.

Grubits Ferenc kópházi  polgármester úr távozott az ülésről. 

Csorba János: Ezt mondanám a jegyzőkönyvbe: ez az oktatási törvény, ami itt működik az országban, ez felháborító. Hogy a gyerek ide jár, ők meg felveszik a normatív támogatást. Ahol a törvény ilyen lehetőséget ad, minden önkormányzatnak, minden képviselő-testületnek fel kellene háborodnia ez ellen. Szót kell emelni, hogy ilyen törvények ne születhessenek. 

10 perc szünet. 

4. Az önkormányzat és szervei 2009. évi költségvetése 

(II. tárgyalás)

Ivánkovics Ottó: Mielőtt átadnám a szót bizottsági elnök úrnak, két rám vonatkozó módosítást kérek szépen. Én a cafeteria rendszer rám vonatkozó részére nem tartok igényt az idei évben, és kérem szépen ennek megfelelő összeggel ezt a tételt csökkenteni. Tavaly is ugyanígy volt, úgy gondolom, hogy ez így tisztességes. A másik pedig az SZMSZ-ünk 28 §-a, ami a Költségvetési és Gazdálkodási Bizottságra vonatkozik, ennek a 3. pontja így szól: A polgármesteri illetmény és jutalom, valamint az alpolgármesteri tiszteletdíj megállapítására és az esetleges polgármesteri prémiumra vonatkozóan a Költségvetési Bizottság tesz javaslatot. Ezt a pontot is kérem szépen figyelmen kívül hagyni, semmiféle prémiumra nem tartottam eddig sem, és ezután sem igényt. Köszönöm szépen. 

Filátz Józsefné: Ha a polgármester úr le kíván mondani a cafeteria rendszer rá jutó részéről, akkor ehhez a rendelet módosítása szükséges. Akkor a rendeletmódosításról kell egy külön határozatot hozni. 

Lex Ernő: Tisztelt Képviselő-testület! A bizottság foglalkozott az önkormányzat és szervei 2009. évi költségvetésével, kiemelten az óvoda és iskola vezetőinek kérelmével. Egyetértésben abban maradtunk, hogy ha az intézményvezetők meg tudják spórolni az év folyamán ezeket az összegeket, iskola esetében a 340.800 Ft-ot, az óvoda esetében pedig a 255.600 Ft-ot. Ez kifizethetővé válik, ha az intézményvezetők az év végéig meg tudja spórolni. Tehát erre külön alapot ne képezzünk. Kérjük az óvoda költségvetéséből, mivel oda már beállításra került, kivenni. Amennyiben, ha meg tudja takarítani, kifizethető legyen, de beépítésre ne kerüljön. Azzal a bizottság is egyetértett, hogy az iskolában a sport felé kellene elvinni az oktatásszemléletet. 2009.- szeptember 1-től kosárlabda oktatásra 100 e Ft-ot elkülöníteni, de kérjük ezt se állítsuk be most még, mivel ez csak 2009. szeptember 1-től válik időszerűvé.  Amennyiben beépül, és tényleg igény van rá, fél évben is ráérünk ezt a költséget megszavazni. A költségvetésben szereplő beruházásokra javasolja a bizottság ütemtervet készíteni. Felmerült egy képviselő részéről, hogy hogyan működik Gráf Gyula 25 e Ft/hó készenléti díja. Ez mit takar, és hogyan van a számlázás. Jegyző asszony tájékoztatott bennünket, hogy ezt minden hónapban az érintett felveszi, ami munkát elvégez, arról pedig számlát ad. Ez a 25 e Ft/hó mindenképpen jár neki. Amit a polgármester úr javasol a költségvetés módosításában, akkor arról kérem, hozzunk határozatot. Egy pótbeadvány is érkezett a bizottsághoz, hogy 2009. március 1-től új SNI-s tanuló jelentkezik az iskola létszámában. Az ő részére a költségek beállítása történjen meg, hiszen a normatíváknál ez háromszorosan visszajön. Ezen kívül más változtatást nem javasolunk a költségvetésben. Ezekkel a módosításokkal kérjük a 2009. évi költségvetést elfogadni. 

Nemes Viktória: Nem egészen az volt a kérésünk, hogy akkor fizessünk jutalmat, ha meg tudjuk spórolni. Ez részemről nem így hangzott el, hanem ha a község anyagi helyzete lehetővé teszi, hogy év végén adhassunk jutalmat. Ez tegye függővé a jutalom kifizetését. A költségvetés tervezésénél, én nem terveztem 250 ezer Ft-al többet sem a béreknél, sem a tisztítószernél. Ezek az összegek feladatokra terveződtek, akkor valamit el kell hagynom, ezért így nem tartom túl jó megoldásnak. Akkor így valami feladat el fog maradni. Nem ezt gondoltam, amikor kértem, hanem azt, hogy ha a község el tud adni telkeket, vagy ha az év végén azt látják, hogy ezt megengedheti magának a község, akkor térjünk vissza arra, hogy esetleg az iskola és az óvoda dolgozói jutalmat kapjanak. Az nem lehet cél, hogy spóroljuk meg, mert az valaminek a rovására megy,akkor inkább ne legyen. 

Fekete Árpád: Hitelből mégsem lehet, jutalmat akkor kell adni, amikor jobb anyagi helyzetben van az önkormányzat. 

Füzi Ernő: Nekem az lenne a véleményem, mondjuk ki, hogy tudunk adni, vagy nem tudunk adni. Ha egy felhívást teszünk közzé az intézményvezetőknek, hogy ha meg tudják spórolni, akkor kaphatnak, ha nem, akkor nem. Ha én intézményvezető lennék, akkor többet terveznék a szakfeladatokra, és így minden évben tudnám biztosítani a dolgozóimnak a prémiumot. Ha itt-ott pár ezer Ft-al többet tervez, mi ezen átsiklunk, mert nem vesszük észre. Az a véleményem, ha eldöntsük, hogy tudunk adni, akkor adjunk, ha meg azt mondjuk, hogy nem adunk, akkor ne adjunk.  Ne tegyünk burkolt felhívást. 

Fekete Árpád: Én úgy értelmezem, ha mondjuk a fűnyírást és egyéb munkákat átvállalják társadalmi munkában, az már költségmegtakarítást jelent. Ha a költségvetésüket átnézzük, biztos lehetne abból még faragni. 

Füzi Ernő: Nekem az a véleményem, ha lehet valahonnan faragni a költségvetésből, azt nekünk is észre kellett volna venni, és ahonnan lefaragható, azt faragjuk le mi. Ha tudunk adni pénzt, adjunk, ha nem tudunk, akkor is kényszerítsük az intézményeket arra, hogy spóroljanak, ahol tudnak. Ez a véleményem, köszönöm. 

Horváth János: Gondolom ez az igény minden évben visszatérő lenne, hogy ezt megkapja az óvoda és az iskola. 

Nemes Viktória: Mi csak lehetőséget keresünk, hogy év végén lehetőség legyen arra, hogy ösztönözzük a dolgozókat vagy pénzbeli, vagy ajándékutalvánnyal. A béren felüli juttatásra legyen lehetőség. 

Horváth János: Most egy évről van szó, 300 ezer Ft, ez nincs az óvoda költségvetésének 1 %-a. Azt az 1 %-ot, ha nem tudják megspróloni …. Csatlakozom az Ernőhöz, és azt javasolnám, hogy spórolják meg. 

Nemes Viktória: Nem tervezünk több bért, az óvodánál 100 ezer Ft túlóra van tervezve, erre lehet, hogy szükség lesz. A tisztítószernél is az eddigi évek tapasztalata alapján ennyit kellett terveznünk. Tehát miből spóroljak meg? 

Horváth János: A költségvetésünk úgy áll, hogy hitelt kell felvenni, akkor most miről beszélünk? Mi adtunk egy lehetőséget, hogy ezt az intézményvezetők spórolják meg, ha nem akartok vele élni, akkor nem éltek vele. 

Nemes Viktória: Mi meg azt mondjuk, hogy abban az esetben, ha az önkormányzat úgy látja az év végén, hogy ez nem kifizethető, akkor nem tartunk rá igényt. 

Ivánkovics Ottó: A Gráf Gyulára hadd reagáljak, már nagyon sokszor szóba került, hogy a helyi vállalkozókat előtérbe kell helyezni, mivel gondnoka se az óvodának, se az iskolának nincsen, ezért döntöttünk úgy, hogy legyen ez egy havi átalánydíjban meghatározva, ami abba belefér azt természetesen nem számlázzák ki, az a fölötti plusz munkákat pedig kiszámlázzák. Ez az átalánydíjas megállapodás azért jó, mert nem mindegy, hogy 1 órán belül itt van és elvégzi az adott munkát, nem pedig mondjuk a jövő héten. Ez oda-vissza kölcsönösségi elven történő megállapodás. Ugyanilyen szerződés van Dr. Szórádi Gábor állatorvos úrral is. 

Szabó Attila: Annyit hadd tegyek hozzá polgármester úr, Gráf Gyula úr minden alkalommal, amikor szóltunk neki maximálisan segít, bármikor elérhető, soha nemet nem mond, társadalmi munkában is sokat dolgozott nálunk. Szeretném a Gyula érdemeit hangsúlyozni. 

Csorba János: Tisztelt Képviselő-testület! Először köszönetet szeretnék mondani a Gazdasági Bizottságnak, nagyon jó munkát végzetek. A Cafeteria rendszerről én mondtam, hogy ebből probléma lesz. Akkor éreztem, mondtam, hogy ezt úgy tudom elképzelni, hogy a községben az összes közalkalmazott, köztisztviselő egyféleképpen van kezelve. Tudtam, hogy ebből ez a feszültség lesz, hogy valakinek jár, valakinek nem jár. Úgy érzem, hogy ebben döntést kell hozni a Képviselő-testületnek. Nagyon meg kell gondolnunk, hogy a költségvetés hogyan lesz teljesítve. Arra hívnám fel a Képviselő-testület figyelmét, hogy borzasztó takarékosan és odafigyelve, óvatosan gazdálkodjon. 

Fekete Árpád: Én voltam az iskolában, beszéltem a burkolóval, ő azt mondta, hogy el tudja vállalni a 3 terem csiszolását, különösebben nem lesz problémás. Kértünk árajánlatot, azt mondta, hogy 8-10 ezer Ft m2-enként, lerakással az a parkettatípus, amit ő merne javasolni. Utána 20-30 évre felújítható. A csiszolás, szegélyléc, jó minőségű lakkal olyan 2500 Ft-os m2 ár lenne. Árajánlatot is be fog nyújtani ez ügyben az önkormányzatnak. Úgy gondolom ebben a gazdasági helyzetben jobban kellene ezt támogatni, mert ez tanterem, nem bemutató terem. Ez kb. 150 ezer Ft lenne tantermenként. Tehát 450 ezer Ft-os költségből megvalósulna 3 terem. Ő garanciát is vállal rá, egyik teremben próbacsiszolást végez, de a másik kettőben rendkívül jó állapotban van a parketta, csiszolással tökéletes állapotba lehet hozni. 

Ivánkovics Ottó: Igen, az ilyen meggondolásokra van szükség. 

Lex Ernő: Tisztelt Képviselő-testület! Meg lehetett volna csinálni, hogy megfaragjuk az óvodának és az iskolának a költségvetését, mert – más képviselők véleménye szerint - lehetne 10 %-ot spórolni, mind a két intézménynél az eszközökön. Azért is nem javasoljuk most beállítani a költségvetésbe a Cafeteriát, mert szerzett jog lesz, és nem biztos, hogy mindig lesz rá keret. Fogadjuk azt el, hogy nem tesszük bele a Cafeteriát az első féléves költségvetés alapján, de amennyiben lesz rá keret, tárgyaljuk félévkor, de akkor vegyük figyelembe azt a 6 főt is, akinek szintén adható lenne, ők sem kaptak eddig semmit. Akkor viszont a 6 fő technikai dolgozóé is legyen beépítve, ha az anyagi források megengedik a féléves tárgyalásnál. Megadható az utolsó 3 hónapban is a 7100 Ft, ha lesz rá keret, ha jól sikerül az év. Én is azt mondom, hogy óvatosan bánjunk a pénzzel, mert csak abból lehet adni, amit megtakarítunk, vagy plusz bevétel képződik. Ne tegyük be, de adjuk meg a lehetőséget, hogy adható legyen, amennyiben lesz rá lehetőség. 

Ivánkovics Ottó: Én is mondanék egy-két gondolatot. A Cafeteria rendszerrel kapcsolatban felmerült a részemről egy olyan javaslat, úgy emlékszem, hogy a többség támogatott, hogy a Polgármesteri Hivatal köztisztviselői részéről azzal a 15 ezer Ft/fő kerettel, amelyet a tavalyi 85 ezer Ft megemelésre került, az egy motivációs alapot képezzen, az ne járjon automatikusan mindenkinek, adjunk lehetőséget a jegyző asszonynak, hogy ha csekély mértékben is, de tudjon motiválni. Ezt szerepeltetni kellene a költségvetési rendeletben. Az iskola vonatkozásában úgy gondolom, hogy az egy óriási eredmény, ha már szinten tud maradni a bér. Ha az átlagbérhez még hozzászámoljuk a plusz juttatásokat: túlóra, helyettesítés stb., ez elég komoly plusz juttatás az alapbéren felül. Erre még Cafeteriát igényelni az iskola részéről azt gondolom ebben a helyzetben visszavonásra javasolt a részemről. 

A költségvetési tervezetben a 6 §-ban miért kell azt külön deklarálni, hogy a Képviselő-testület a magánszemélyek kommunális adójából származó bevételt működési célú bevételként tervezi? Azt gondolom, hogy a kommunális adó kifejezetten az a fajta adónem, amit azért szedünk be a vállalkozóktól és a lakosságtól is, hogy a kommunális feltételeit a falunak javítsuk. Tehát járdák, utak stb. dologra költsük. Ez összegben nem befolyásolja, de erkölcsileg azt gondolom, hogy befolyásolja a rendeletünket. A Szociális Bizottság felé annyi javaslatom lenne, hogy a temetési segély most már 2009-ben eléggé alultervezett a 16 ezer Ft, amit annak a családnak adunk, aki rászorul. Ilyen esetben viszont ne spóroljunk. 

Csorba János: A bizottság beszélt róla, úgy döntöttünk, hogy hagyjuk ezt az összeget pont a takarékosság miatt, de ha úgy gondolja a Képviselő-testület….

Ivánkovics Ottó: Köszönöm, ezt megfontolásra javaslom. Amiről tavaly februárban döntöttünk az az volt, hogy a sportcsarnok működtetése vonatkozóan visszatérünk egy év után a kérdéskörre. Figyelembe véve a 15 milliós hitelfelvételi igényét pillanatnyilag a költségvetésünknek, azt gondolom, azon a módszeren kell elgondolkodni, hogy a nyári időszakban eléggé kihasználatlan a sportcsarnok, ezért én javaslom megvizsgálni az egyik állást. Tehát határozott idővel október közepétől április közepéig maradjon, viszont április közepétől október közepéig nincs rá szükség. Ezzel is meg tudunk adott esetben 7-800 ezer Ft-ot takarítani. Én is úgy gondolom, hogy ennyire alaposan már régen vizsgálta meg a Gazdasági Bizottság a helyzetünket, de az hogy 15 milliós hitelfelvételi igénnyel indulunk, ezt én sem tudom igazán értelmezni. 

Lex Ernő: Az én olvasatomban azt jelenti, hogy ez kezelhető hitelállomány. Működőképes a falu, ez korrigálódni fog majd az évközi plusz normatív juttatásokkal. Részemről kezelhető és megszavazható. 

Bugledich Attila: Az utolsó javaslatod ami a Tornacsarnokra vonatkozott, azt most ne tárgyaljuk, hanem a következő testültei ülésen, ha lesz előterjesztés, akkor lehet erről beszélni. 

Ivánkovics Ottó: Tehát ha komolyabb mértékben hozzá kellene nyúlni a rulirozó hitelkerethez is, azt egy azonnali testületi ülésen kell megvitatni, hogy milyen mozgásterünk lehet. 

Lex Ernő: Így van. Nem látom reménytelennek a helyzetet. 

Bugledich Attila: Szeretném megkérdezni a polgármester urat, hogy a múltkori felvetésemmel jutott-e valami elhatározásra. 

Ivánkovics Ottó: Köszönöm szépen, mint ahogy ígértem a felvetést megfontoltam. Azt gondolom, hogy a két dolog egymással összemoshatatlan. Tehát egy alpolgármesteri funkció és egy társadalmi megbízatású polgármesteri státusz semmiféle összefüggésben nincsen az én olvasatomban egymással.

Bugledich Attila: Elhangzott, hogy az ország lélegeztető gépen van, én eddig még sohasem kértem, ez lesz az első alkalom, hogy a jegyzőkönyvben szó szerint szerepeljen a költségvetés szavazása előtt a következő mondat: Ivánkovics Ottó polgármester 2009-ben 6.320 ezer Ft-jába kerül Nagycenknek. 

Ivánkovics Ottó: Én akkor ezt kiegészíteném: a hatályos magyar jogszabályok és törvények adta minimum értéknek megfelelően. 

Füzi Ernő: A Tornacsarnokról lenne szó, azt tudomásul kell venni, hogy a két gondnok szeptember 1-től elkezdi a munkát és tart május 1-ig, hétköznap, szombat-vasárnap dolgoznak. Ha bármelyik megbetegszik, a másik egész nap dolgozik. Nekem az lenne a javaslatom, hogy a két gondnokot tartsuk meg. A falunak is szüksége van rá, mellette kifestik, gondozzák a csarnokot, megcsinálják a kisebb javítási munkákat. 

Ivánkovics Ottó: A Tornacsarnok nem kötelező, hanem önként vállalt feladat. És ha a költségvetéssel baj lesz, a kötelező teendőket, feladatokat kell ellátni. 

Füzi Ernő: Ha baj van a költségvetéssel, lehet faragni máshonnan is, nem osztunk szét 5 milliót egyesületeknek, működtetjük azt, ami a legszükségesebb. Ha eljutnánk arra a szintre, hogy minden egyesület megfinanszírozná saját maga működtetésének költségeit, akkor lehet, hogy nem kellene ekkora megszorításokat végezni. Amíg ilyen dolgokra van pénzünk, addig nem okozhat problémát a másik 6-700 ezer Ft-os tétel. 

Lex Ernő: A pénzeszköz átadásoknál teljesen igaz, amit az Ernő mond, de azt is meg kell jegyezni, hogy a különféle tagdíjakat rendeletek szabályozzák, normatíva alapján, lakosság/fő, ezzel nem tudunk mit csinálni. Az, hogy a polgárőrségnek, vagy a sportegyesületnek mennyit adunk, ezek már mind szerzett jogok, amiket nem szívesen csorbítunk. Polgárőrségre szükség van, ameddig tudjuk, támogassuk. Ha a tagdíjakat ha nem fizetjük be, nem vagyunk annak a szervezetnek a tagja, akkor meg hátrányos helyzetbe kerülhetünk. 

Szabó Attila: Én a bizottsági elnök úr véleményével értek egyet, hogy mindenki egyformán kapja meg a Cafeteriát, bár én is lemondok a magam részéről, tehát én sem kívánom a magam részét igénybe venni, de erkölcsi kötelességem, hogy a kollégáim érdekeit képviseljem. Tehát nem tudom miért teszünk különbséget ezek között a kategóriák között. 

Filátz Józsefné: Annyit szerettem volna hozzátenni, hogy több felvetés volt, polgármester úr mondta a törvény 6 §-át. Természetesen van lehetősége a Képviselő-testületnek, hogy a kommunális adót nem működési célú bevételként tervezze, de ez a költségvetés egyensúlyán nem sokat változtat. Ez a korábbi évekre visszatekintve így volt, én követtem a korábbi bevett szokást. A sportcsarnokra utalva beszéltem iskolaigazgató úrral, ők meg fogják vizsgálni annak a lehetőségét, hogy 7-15 óráig vegyék igénybe a sportcsarnokot, és akkor esetleg ez bevételt jelenthetne a sportcsarnoknak. Nem az én tisztem ezt megítélni, de teljesen jónak tartom a hozzászólást, hogy az egyesületeket támogatni kell, de úgy érzem több éve kétféle módon is támogatva vannak az egyesületek. Egyrészt átadott pénzeszközzel, másrészt ingyenesen vagy kedvezményesen bérlik a sportcsarnokot. Lehet, hogy a sportcsarnok bevétel kiesésénél ezeket a kedvezmények adását kellene felülvizsgálni. Polgármester úr több alkalommal említést tett arra, hogy a hivatal dolgozói hogyan tudnák a költségvetési hiányt csökkenteni. Amennyiben a testület lát arra valamilyen formát, hogy miből kívánná esetleg elvonni, akkor a hivatal dolgozói kidolgozzák ennek a hátterét. De nem tudjuk meghatározni, hogy a testület melyik adott feladatból tudja elképzelni, hogy csökkentse a kiadásait. Próbáltunk már kidolgozni javaslatokat, ennél többre úgy érzem jelen pillanatban nem vagyunk képesek. Bizottsági úr is elmondta, hogy ez a 15 milliós hiány még csökkenhet, valóban így van, el tudom képzelni, hogy ez a hiány májusra lényegesen kevesebb is lehet. 

Ivánkovics Ottó: Rögtön élnék is egy javaslattal. Tavaly megemelte a testületünk az idegenforgalmi adó mértékét 140 Ft-ról 200 Ft-ra. Ehhez a bevételhez a kétszeresét hozzáteszi az állam. Úgy tudom más községekben úgy működik, hogy visszapályázhatják az idegenforgalomban érdekelt vállalkozások, tehát azt érzi, hogy érdemes adózni, mert az állam helyette  normális oktatási, egészségügyi, úthálózati és más egyéb dolgokat  ad cserébe. 

Bugledich Attila: Az intézmények kapcsán szeretnék egy-két gondolatot mondani. Sem a Tornacsarnok, sem az óvodai konyha esetében nem támogattam, és most sem támogatom, hogy vállalkozási alapon működjön. De, 2009-ben 5.650 ezer Ft-os tervezett negatívuma van a Sportcsarnoknak, az óvoda konyhája 6.693 ezer Ft mínusszal számol. Én akkor is megmondtam, ha arra kerül a sor, hogy költségtakarékossági okokból utolsó lépésként, nagyon végiggondoltan vállalkozásba kell adni bizonyos intézményeinket, most is azt mondom, nem javaslom sem a Tornacsarnok, sem a konyha tekintetében, hogy ez megtörténjen. 

Ivánkovics Ottó: Folytatnám az előbbi gondolatsoromat, pénzeszközátadás civil szervezetek felé: világörökség tagdíj. A Fertő táj világörökség tegnap Nagycenken tartott ülést. Az 1/2009-es határozat: A Fertő táj Világörökség Magyar Tanács Egyesület egyhangú szavazással úgy döntött, hogy az egyesület alapszabályát nem módosítja. Tehát mindenkitől továbbra is ugyanazt az összeget kéri lakosságszám arányosan, mint eddig. 2/2009-es határozat: Fertő Táj Világörökség Magyar Tanács Egyesület egyhangú szavazással úgy döntött, hogy a 2009. évi költségvetésben a világörökségi települések arculatának egységesítése érdekében pályázati alapot hoz létre. A pályázati alap a befizetett tagdíjak vonatkozásában 75 %-os visszapályázhatóságot tesz lehetővé. Ez Nagycenk esetében azt jelenti, hogy megkérném a testületet, hogy a 100 ezer Ft-ot emelje fel 510 ezer Ft-ra, viszont nullázza le a Szüreti napok, és az Ikva menti rendezvény támogatását. De felhívom mindkét rendezvény szervezőinek figyelmét arra, hogy amint ez a pályázati lehetőség megjelenik, azonnal pályázzon a Világörökség Tanács Egyesülethez. Az 500 ezer Ft 75 %-a 375 ezer Ft, ha ezt elosztjuk a két rendezvény között, jóval magasabb összeget jelent, mint az eredetileg általunk biztosított 100 ezer Ft. Még lehetőség adódna más rendezvény, vagy kiadvány megpályázására is. A 3/2009-es határozat: Fertő Táj Világörökség Magyar Tanács Egyesület egyhangú szavazással úgy döntött, hogy a 85-ös sz. főút Nagycenk bevezető szakaszán található barna táblájának ügyét - amely a Fertődi Kastélyt ábrázolja, nem a nagycenkit -, a következő közgyűlésen napirendi pontként tárgyalja. Erre vonatkozóan árajánlatot kérek be az új tábla gyártására. Ezzel kérem szépen módosítani a költségvetést. 

Lex Ernő: Azt javaslom, hagyjuk benne mind a két rendezvénynél a 100-100 ezer Ft-ot, és emeljük meg az átadott pénzeszközöket a Fertő Táj Világörökség Magyar Tanács Egyesület részére. Ha valóban visszajön a pénz, jövőre már nem tervezzük be. 

Horváth Rezső: A következő testületi ülésen tárgyalni fogjuk a Sportcsarnokot, arra szeretnék majd választ kapni, hogy minden évben van 1.723 óra, amit ingyen adunk oda, erre legyen egy megoldás. 

Ivánkovics Ottó: Az lenne a javaslatom, hogy menjünk végig azokon a módosító javaslatokon, amik elhangzottak.

A Képviselő-testület a magánszemélyek kommunális adóját működési célú bevételként tervezi, ehelyett azt javaslom fejlesztési célú bevételként használjuk fel. Ezt a módosítást aki elfogadja, kérem jelezze. 

Döntéshozatal: 8 igen szavazattal, 1 ellenszavazat mellet, tartózkodás nélkül

Nagycenk Nagyközség Önkormányzatának Képviselő-testülete a 2009. évi költségvetés II. tárgyalásánál a következő módosítást fogadta el:

· Magánszemélyek kommunális adóját fejlesztési célú bevételként tervezi.

Ivánkovics Ottó: A köztisztviselőkre vonatkozó Cafeteria juttatásból a 15 ezer Ft/fő keret, amellyel a tavalyi 85 ezer Ft megemelésre került, egy motivációs alapot képezzen. 

Döntéshozatal: 8 igen szavazattal, ellenszavazat nélkül, 1 tartózkodással

Nagycenk Nagyközség Önkormányzatának Képviselő-testülete a 2009. évi költségvetés II. tárgyalásánál a következő módosítást fogadta el:

· A köztisztviselőkre vonatkozó Cafeteria juttatásból 15 e Ft/fő összeg motivációs alapot képez. 

Ivánkovics Ottó: Aki egyetért azzal, hogy a polgármesteri költségtérítés 100 e Ft-al csökkenjen, és megbízzák a jegyzőt a rendelet módosításának elkészítésével, kérem jelezze.  

Döntéshozatal: 9 igen szavazattal, ellenszavazat és tartózkodás nélkül

Nagycenk Nagyközség Önkormányzatának Képviselő-testülete a 2009. évi költségvetés II. tárgyalásánál a következő módosítást fogadta el:

· A polgármester költségtérítése 100 e Ft-al csökken,

· Megbízza a jegyzőt a köztisztviselőket megillető szociális, jóléti és egészségügyi juttatásokról, valamint a szociális és kegyeleti támogatásokról szóló 10/2008. (IX.10.) Kt rendelet módosításának elkészítésével.

Ivánkovics Ottó: Aki egyetért azzal, hogy 510 e Ft kerüljön beállításra a Világörökség Egyesület tagdíja vonatkozásában a többi változatlanul hagyása mellett, kérem kézfeltartással jelezze.

Döntéshozatal: 9 igen szavazattal, ellenszavazat és tartózkodás nélkül

Nagycenk Nagyközség Önkormányzatának Képviselő-testülete a 2009. évi költségvetés II. tárgyalásánál a következő módosítást fogadta el:

· Világörökség Egyesület tagdíja: 510 e Ft.

Ivánkovics Ottó: Aki egyetért, hogy a plusz 1 fő általános iskolai SNI-s tanuló gyógypedagógiai ellátásának költségeit 2009.március 1-től (heti 1 órában, bruttó óradíj útiköltséggel együtt 3000 Ft) beépítsük a költségvetésbe, kérem jelezze.

Döntéshozatal: 9 igen szavazattal, ellenszavazat és tartózkodás nélkül

Nagycenk Nagyközség Önkormányzatának Képviselő-testülete a 2009. évi költségvetés II. tárgyalásánál  a következő módosítást fogadta el:

· Plusz 1 fő SNI-s tanuló gyógypedagógiai ellátásának költségeit 2009. március 1-től (heti 1 óra, bruttó óradíj útiköltséggel: 3000 Ft) beépíti a költségvetésbe.

Ivánkovics Ottó: Aki egyetért azzal, hogy a Cafeteria egyenlőre ne épüljön be az óvoda és az iskola költségvetésébe, hanem fél év után térjünk vissza rá, kérem jelezze.

Döntéshozatal: 8 igen szavazattal, 1 ellenszavazattal, tartózkodás nélkül

Nagycenk Nagyközség Önkormányzatának Képviselő-testülete a 2009. évi költségvetés II. tárgyalásánál  a következő módosítást fogadta el:

· Az óvoda és az iskola költségvetésébe a Cafeteria rendszert egyenlőre nem építi be, fél év múlva visszatérnek rá.

Filátz Józsefné: A módosításokkal együtt elfogadja a testület a rendeletet?

Ivánkovics Ottó: Tehát aki a módosításokkal együtt elfogadja a 2009. évi költségvetési rendeletet, kérem jelezze.

Döntéshozatal: 9 igen szavazattal, ellenszavazat és tartózkodás nélkül

Nagycenk Nagyközség Önkormányzatának  Képviselő-testülete minősített többséggel, egyhangú szavazati aránnyal a módosításoknak megfelelően megalkotta az önkormányzat és szervei 2009. évi költségvetéséről szóló 2/2009. (III. 04.) rendeletét. 

A rendelet teljes szövege a jegyzőkönyv mellékletét képezi. 

4. 
A magánszemélyek kommunális adójában bekövetkezett adókedvezmény csökkentés hatásainak vizsgálata

Filátz Józsefné: Ehhez az előterjesztéshez hozzátenni már nem tudok, átadnám a szót Lex Ernő bizottsági elnök úrnak. 

Lex Ernő: Tisztelt Képviselő-testület! A napirendi pontot tárgyalta a Költségvetési és Gazdálkodási Bizottság. Nagyon precíznek és kidolgozottnak találta az előterjesztést. Egyetértünk, és javasoljuk elfogadásra, hogy maradjon meg a 6.000 Ft kommunális adó, de legyen biztosítva a segélyezési lehetőség. Kérem fogadjuk el a napirendi pontot. 

Csorba János: Én nem fogom elfogadni, mert én az adóemelést sem fogadtam el. 

Ivánkovics Ottó: Én sem fogom elfogadni, mert nem azt kértem a Józsitól, hogy miért nem lehet, hanem hogy hogyan lehetne. A hivatalba érkeznek telefonhívások, mikor egy nyugdíjas hölgy azt mondja, hogy neki miért kell a nyugdíjából 2.000 Ft-al többet fizetni a 70 m2 lakására, mikor a 170 m2-es családi házra is ugyanúgy 6.000 Ft-ot kell fizetni éves szinten. Nekem az volt a szándékom a napirendi pont megvizsgálásával, hogy tud-e az önkormányzat olyan alternatívát felmutatni, amivel az ilyen egyenlőtlenséget kompenzálni tudjuk. A segély lehetősége sem megoldás. Nagyon jól tudjuk, hogy aki olyan beállítottságú, nem fog segélyért fordulni. 

Filátz Józsefné: Az adótörvényben és egyéb törvényekben sincs mód a differenciálásra. Sajnos hiába akarnánk, olyan rendeletet nem lehet hozni, a jogszabály nem ad lehetőséget a differenciálásra. 

Lex Ernő: Kicsit most ellentmondást érzek, mert Csorba János képviselő úr és Polgármester úr elfogadták a költségvetést, hiszen a kommunális adó is szerepel a költségvetésben, 6.000 Ft-os adóbevétellel számolva. Nem az egész adókedvezményt vontuk meg, csak 25 %-al csökkentettük. Javaslom, hogy szavazzuk meg, nem tudunk mást csinálni, adóbevételre szüksége van az önkormányzatnak. 

Ivánkovics Ottó: Teljesen igazad van, én is megszavaztam az adóemelést, abból a logikából, hogy már olyan régi volt ez a rendelet, annak idején, hogy jár a 8.000 Ft, 50 %-os adókedvezmény, hogy már önmagában ez is indokolta, a fő indok pedig már elmúlt, hogy törleszteni kell a csatornarákötések díját. Azt nem tudom elfogadni, hogy adott esetben indokoltsági alapon nem tudunk valamilyen differenciát eszközölni. 

Horváth Rezső: Ha a törvény nem ad rá lehetőséget, akkor nem tudunk. Nem biztos, hogy a nyugdíjas van jobban rászorulva. 

Filátz Józsefné: Én nem bírálhatok felül egy alapjogszabályt. Lehet kiegészítő rendeleteket alkotni egy önkormányzatnak, de egy törvényt nem bírálhat felül egy alacsonyabb szintű jogszabály. Tehát nem tudok mit tenni ezzel, a jogalkotónál lehet ebben az irányban fordulni. 

Bugledich Attila: Sokat töprengtünk, hogy ez a kedvezményelvonás megtörténjen-e vagy sem. Akkor látnám annak indokoltságát, hogy esetleg változtassunk azon, amit már egyszer elhatároztunk, hogy ha azoknak, akik panasszal élnek, vagy jelzik, hogy nem tudják ezt vállalni, ha nem lenne rá semmi lehetősége, hogy kompenzálni tudja ezt az önkormányzat. Az nem érv, hogy az illető olyan típusú, hogy nem fog beadni kérelmet a szociális bizottsághoz. Akinek ez probléma, meg kell értetni velük, hogy biztosan támogatni fogja a szociális bizottság. Ez az egyetlen törvényes módja, hogy kompenzálni tudjuk az ő többletköltségüket. Akinek adható, annak a szociális bizottság meg fogja adni. 

Ivánkovics Ottó: Aki az előterjesztést elfogadja, tehát marad minden, kérem kézfeltartással jelezze. 

Döntéshozatal: 7 igen szavazattal, 2 ellenszavazat mellett, tartózkodás nélkül

27/2009. (II.26.) Kt. határozat

Nagycenk Nagyközség Önkormányzatának Képviselő-testülete a magánszemélyek kommunális adójáról szóló előterjesztést elfogadja, és a 19/2008. (XII.17.) Kt. rendeletet változatlanul hagyja.

Határidő: azonnal

Felelős: Filátz Józsefné jegyző

5. 
Az illegális szeméttelep KEOP-2008-2.3.0 „Sopron térségi települési szilárdhulladék-lerakók rekultivációja I. ütem” című pályázati forrásból történő rekultivációjáról

Ivánkovics Ottó: Előterjesztést nem kaptak a Képviselő urak, csak egy nyilatkozatot, ahol Mágel Ágost Sopron Térségi Hulladékgazdálkodási Önkormányzati Társulás elnöke nyilatkozatot tesz a Fertőújlak-Sarród 0350 hrsz, Fertőd 07/2 hrsz, Fertőd 040/1 hrsz, és Nagycenk 0247/2 hrsz-ú ingatlanok művelési ágból való kivonására. Ezt a nyilatkozatot a pályázathoz kellett csatolni. 

Bugledich Attila: De itt már olyan pályázatról van szó, ami már elnyert pályázat, hiszen a támogatási szerződés megkötéséről beszél. Támogatási szerződést csak azután kötnek, miután megkapták az értesítést, hogy nyert a pályázat. 

Ivánkovics Ottó: Beadták a pályázatot tavaly ősszel, akkor még nem rendelkeztünk a rekultivációs tervvel sem, meg az engedélyekkel sem. Hiánypótlásra kötelezték a pályázót, ez azt jelenti, hogy újból beadhatta a pályázatot, akkor viszont már menetközben megkaptuk a szükséges engedélyeket és a terv is elkészült. Így közel 150 milliós Ft-os értékkel szerepel ebben a pályázatban a nagycenki rész rekultivációja. Már korábban szó volt róla, hogy önkormányzati tulajdonban és önkormányzati kezelésben kell, hogy legyen ez a terület. Tehát a legfontosabb üzenete a napirendi pontnak, amit szeretnék teljes mértékben egyértelművé tenni. Az egyik, hogy 0247/2 hrsz-ú terület kivett művelési ágba kerüljön, kevesebb pénzbe kerüljön a falunknak, a másik pedig, hogy mind a tulajdonjogával, mind a használati jogával az önkormányzat kell hogy rendelkezzen. 

Lex Ernő: Azt lenne jó tudni, hogy hány m2-re vonatkozik, jelenleg milyen művelési ágú, és a művelésből való kivonás mekkora költséggel jár. 

Filátz Józsefné: Sajnos jelen pillanatban szántó művelési ágú terület. Ha szántó művelési ág módosítása, fásított területté való átminősítés megtörténne, akkor ebből a fásított területből legelő, illetve nádas kategóriába esne, ebből olcsóbb kivonni művelés alól, mint szántóként. De az egész folyamat most leállt a Földhivatalban, mert ezen a területen megy át az M-85 főút. Kérelmünket nyilvántartásba vették a Földhivatalban, de amíg a széljegyek nem futnak át, nem tudják elintézni. Tehát itt egy folyamatban lévő művelési ág alól kivonás van. 

Ivánkovics Ottó: A másik pedig a tulajdonosi illetve kezelői használati joga az adott területnek. Tehát be lett adva a pályázat, ha erre a területre a 2002-ben megkötött földhasználati szerződést nem mondja fel a Képviselő-testület, vagy az abban leírtakat, hogy a földhasználó nem teljesíti az abban leírt feltételeket, akkor önmagában is semmis ez a földhasználati szerződés, akkor adott esetben a pályázaton való kiesést kockáztatjuk meg. Tehát kettős a feladat, az egyik az, hogy sikerüljön kivonatni a művelési ágból olcsóbban, a másik pedig, hogy a Képviselő-testület mondja ki, erre a területre vonatkozó földhasználati szerződés semmis. Én már egyszer felmondtam, a bérlő úgy értékelte, hogy ez a felmondás nem felel meg…

Bugledich Attila: Nem a bérlő, hanem a Képviselő-testület…

Ivánkovics Ottó: A Képviselő-testület többsége meg támogatta, így van.

Bugledich Attila: Nem, nem vitatta, hogy jogos-e a felmondás tartalmilag, hanem formailag. Olyan határozatot hoztunk, hogy magad nem mondasz fel szerződést, csak a Képviselő-testület határozatával. Erről van szó. 

Ivánkovics Ottó: Én viszont erre azt mondtam akkor is, és most is azt mondom, jogos felmondás…. Két okból, mert egyrészt az akkori Képviselő-testületi határozattal ellentétes a szerződés, mert nem az szerepel a határozatban, ami a szerződésben, a szerződésben vállaltakat nem teljesítette a földhasználó. 

Horváth Rezső: Mire gondolsz konkrétan?

Ivánkovics Ottó: Arra gondolok konkrétan, hogy a földhasználók rendbe teszik a területet, és ezt a rendbe tett állapotot szinten tartják. Továbbá rendezik, nyírják a területet, teleültetik 4.000 db akácfacsemetével, stb. 

Horváth Rezső: Igen, és melyiket nem teljesítettük? Nyírás nem volt benne. 

Ivánkovics Ottó: Azt gondolom, volt erre egy eseti bizottság, talán ebbe ennyire nem kellene belemennünk.

Horváth Rezső: Akkor úgy érzem, hogy egy hosszú jogi procedúra elé fogunk nézni, mivel hogy én a földhasználati jogomról nem szeretnék lemondani, az Endi helyében nem tudok nyilatkozni, de akkor mondjon valamit a polgármester, mivel tudja ezt kárpótolni, hogy mi lemondjunk róla? Vagy különben hosszú procedúra elé fogunk nézni.

Ivánkovics Ottó: Tehát ezek után még Horváth Rezső újból azzal az ötletével áll elő, hogy kárpótlási igénnyel él az önkormányzat felé? 

Horváth Rezső: Igen, természetesen.

Ivánkovics Ottó: Akkor szavazásra bocsátom a kérdést, egyben felkérem a jegyző asszonyt, hogy a jogi hátterét ennek a földhasználói javaslatnak nézze meg, hogy abban az esetben, ha az önkormányzatunk szavazás útján úgy dönt, hogy felmondja ezt a földhasználati szerződést, akkor milyen jogi lépéseket tehet a földhasználó a Képviselő-testület határozata ellen. Illetve, annak is utána kell nézni, hogy ha mégse mondja fel az önkormányzat ezt a földhasználati szerződést, és ezzel elesünk a pályázatban 100 %-osan finanszírozott rekultivációs lehetőségtől, azzal mekkora kár éri a falunkat, és mi milyen jogorvoslati lépéseket tudunk tenni az okozott kár megtérítése érdekében. 

Horváth Rezső: Én azt kérdeztem, mit ajánl fel helyette?

Lex Ernő: Tisztelt Képviselő-testület! Én azt javasolnám, hogy az önkormányzat a bérlőkkel peren kívül, és minél sürgősebben állapodjon meg. Hallgassuk meg a bérlőket, hogy konkrétan mire gondoltak, én úgy érzem, biztos, hogy lesz rá mód, hogy peren kívül megállapodjanak. 

Ivánkovics Ottó: Köszönöm, más egyéb javaslat? 

Filátz Józsefné: Az biztos, ha az önkormányzat felmondja a bérleti szerződést, akkor a bérlő fordulhat kártérítési igénnyel a bíróság felé. Nem tudom milyen alternatívát tud a testület ajánlani, van-e olyan területe, ami a bérlők számára hasznosítható, és csereként elfogadják. Lehet a bíróság előtt azt vitatani, hogy ki mit teljesített a szerződésben foglalt feltételekből, több évig el lehet ezen pereskedni. De ennek minél nagyobb hangja lesz, mind a pályázat, mind a falu szempontjából káros. Egy hosszú, bizonytalan kimenetelű peres eljárás senkinek nem jó. 

Ivánkovics Ottó: De azt egy jogásszal ki lehet mondatni, hogy véleménye szerint teljesültek a szerződésben foglalt kötelezettségek, vagy nem. 

Horváth Rezső: Azt is mondassuk ki, hogy ki által nem teljesültek.

Ivánkovics Ottó: Van egy jogi képviselőnk, azt gondolom erre vonatkozóan is felkérhető, állásfoglalását fogalmazza meg. 150 millió Ft a tét, uraim. 

Bugledich Attila: Akkor itt lehet elkezdeni arról beszélgetni, hogy honnan keletkezett a 150 millió Ft. Csodálatos, ahogy most megpróbáljuk a képviselő-testületre helyezni azt a felelősséget, hogy az a 150 millió Ft lesz-e a falunak költsége, vagy sem. Jegyző asszonytól kérdezem, tegyük fel, a Képviselő-testület úgy dönt, hogy felbontja a szerződést. A Rezső pedig bírósághoz fordul. Abban az esetben a pályázatban értékelhető-e, hogy az önkormányzat kezelésében és tulajdonában van? 

Lex Ernő: Attól függ, mit perel a bíró, azt, hogy helyezzék vissza, vagy kártérítést? Ez semmiképp sem lenne szerencsés. Azt mondom, hogy peren kívül kellene a bérlőkkel megegyezni. Szerintem van az önkormányzat tulajdonában olyan ingatlan, amit fel lehetne cserélni ennek érdekében, és peren kívül meg lehetne állapodni. Egy értékarányos cserét javaslok, mindenképpen peren kívül. Akkor is azt mondtam, mindenre hajlandó vagyok, csak hatósághoz ne forduljunk, de ha már így történt, azt mondom, meg kellene egyezni peren kívül a bérlőkkel, és nem bírósághoz fordulni.

Bugledich Attila: Ehhez csak annyit fűznék hozzá, hogy a Zöldhatóság határozatában az szerepel, hogy 5.000 m2-t kell rekultiválni. Ha jól tudom a terület együttesen 20 ezer m2. Tehát ezzel elismerik, hogy a másik ¾ része olyan állapotban van, hogy nem kell rekultiválni. A területhasználók hozták olyan állapotba, amelyet a Zöldhatóság is elismer, hogy nem szükséges ott rekultiválni. Az én olvasatomban az értékbecslés, ami 150 millió Ft, mind a két helyrajzi számra vonatkozik, azaz 20 ezer m2-re. A Zöldhatóság határozata nem mondja ki, hogy melyik az az 5 ezer m2, amit rekultiválni kell. Vagyis gyanítom, hogy a becsült költségek is kb. a ¾-vel csökkenne. Akkor azt is nézzük a földhasználati szerződés nyomán, hogy ki mit teljesített. 

Lex Ernő: A társulás nem vállalja, hogy rekultiválja, csak azt vállalja, hogy kivonja a művelésből. 

Bugledich Attila: Én azt javaslom, hogy először derüljön ki, hogy miért 5 ezer m2 szerepel a rekultivációs határozatban. 

Filátz Józsefné: Azért, mert elfogadták, hogy a 20 ezer m2-ből a többi már rekultivált, tehát át lehet minősíteni fásított területté. 

Bugledich Attila: Ha átminősítik fásított területté, akkor az nem azt bizonyítja-e, hogy a bérlők a szerződésben vállaltakat teljesítették. Hiszen nem teljesítették volna, a Földhivatal nem minősítené át fásított területté. 

Ivánkovics Ottó: Nem fásított területté akarják, hanem ároknak. 

Horváth Rezső: Én úgy tudom, fásított területté minősítették át. 

Ivánkovics Ottó: Még egyszer mondom, a földhasználati szerződés, és a határozat, ami alapján ez a földhasználati szerződés kellett volna, hogy kötődjön, köszönő viszonyban nincs egymással. Fehéren-feketén le van írva a földhasználati szerződésben, mit kell teljesítenie a bérlőnek, hogy ingyen használhassa a területet 30 éven keresztül. Ettől kezdve azt mondom nem kérdés az, hogy érvényesnek tekintjük-e a szerződést, vagy sem. Én azt mondom, hogy érvénytelen. És törvénytelen, mert a határozattal nem egyezik a szerződés szövege, másrészt is érvénytelen, mert leírja a szerződés, hogy ha nem teljesíti ezt és ezt, akkor érvénytelen a szerződés. Ezek után már csak szimbolikus, hogy a testület erre vonatkozóan határoz, vagy nem határoz. 

Bugledich Attila: Ha ez így volt, akkor eddig ezzel kapcsolatban miért nem fordultál jogorvoslathoz a bírósághoz? 

Ivánkovics Ottó: Fordultam, a jegyző asszonyhoz fordultam, ő a törvényesség őre, neki többször jelezve lett ez a probléma általam is. 

Bugledich Attila: Te fordultál a bírósághoz egymagad feljelentés ügyében, aztán az ügyészséghez az ügy újrakezdésének ügyében, mind a kettőt egymagad tetted, a felhatalmazásunk nélkül. 

Ivánkovics Ottó: 2008. január 31-én a Rendőrséghez fordultam, se a bírósághoz, se az ügyészséghez soha nem fordultam. 

Bugledich Attila: Miért nem?

Ivánkovics Ottó: 2008. február 1-én, pénteken megalakult az eseti bizottság, és tapasztalta, amit tapasztalt. 2-3-án hétvége volt, 4-én a földhasználó fordult a Rendőrséghez, és ő is tett rendőrségi feljelentést. 

Horváth Rezső: Milyen bejelentést tettem én akkor? Én nem tettem feljelentést a Rendőrségen. 

Ivánkovics Ottó: Dehogynem, benn voltál a Rendőrségen, benn van a jegyzőkönyvben. 

Horváth Rezső: Téged szerettelek volna feljelenteni, de azt mondták, még nem lehet.
Ivánkovics Ottó: Engem szerettél volna feljelenteni? Mivel?

Horváth Rezső: Rágalmazásért. De azt mondták még nincs itt az ideje, majd később. 

Ivánkovics Ottó: Ki mondta ezt?

Horváth Rezső: Ottó, mindent a maga idejében. 

Ivánkovics Ottó: A Rendőrségen ezt mondják?

Horváth Rezső: Igen, ezt mondták. 

Lex Ernő: De akkor ki fordult a Környezetvédelmi Hatósághoz? 

Bugledich Attila: Nyugodtan fordulhattál volna a bírósághoz egymagad is, ha úgy érzed a szerződés semmis. Miért nem tetted meg?

Filátz Józsefné: Én ezt már írásban és szóban is megadtam, hogy a jegyzőnek nem feladata egy szerződés érvénytelenségét megállapítani. Ezért nem tette meg a Bea sem, és ezért nem tudom én sem megtenni. Erre jogosult a bíróság, ha a testület megbízza a polgármestert, hogy a bíróságon eljárjon, de a jegyző nem. A jegyzőnek az a feladata, hogy ha valami törvénytelenséget észlel, azt jelezze a Képviselő-testület irányába. Maximum ha törvénysértést észlelek, szólhatok a KÖZIG Hivatalnak, de csak akkor ha már a testületnek jeleztem. Meg kellene oldani ezt a helyzetet, mert kimondhatja a pályázat kiírója, hogy nem lehet a területnek használója, önkormányzati tulajdon kell, hogy legyen. 

Lex Ernő: A tulajdoni lap ki lett-e kérve a Földhivataltól, és tartalmaz-e a széljegyzet olyan…

Filátz Józsefné: Nem.

Lex Ernő: Akkor mi a gond? 

Horváth János: Semmi.

Lex Ernő: Tehát nincs széljegyezve a bérleti szerződés. 

Bugledich Attila: Ez területhasználati szerződés, pont azért, mert nincs benne bérleti díj. De ugye most erről nem kell dönteni, hogy felmondjuk-e a szerződést, vagy sem? Nincs napirenden, nincs róla előterjesztés. 

Ivánkovics Ottó: Döntsünk arról, hogy mit teszünk. 

Bugledich Attila: Szépen meg kellene beszélni, lesz majd róla anyag, aztán majd döntünk. Peren kívüli megegyezést javaslok. 

Fekete Árpád: Hivatalosan nincs bejegyezve ez a szerződés sehol sem. 

Ivánkovics Ottó: Ha most tanácstalanok vagyunk, élesben pedig megoldódik majd minden? 

Bugledich Attila: Megnézem a pályázatot, hogy hol szerepel benne, hogy nem csak a tulajdonában, hanem a használatában is kell, hogy legyen a terület az önkormányzatnak. 

Ivánkovics Ottó: Tehát akkor elfogadja a testület, hogy a földhasználati szerződés nem azt tartalmazza, amiről…

Bugledich Attila: Nem.

Ivánkovics Ottó: Elfogadja-e azt a testület, hogy a földhasználati szerződésben szereplő feltételeket nem teljesítette teljes mértékben a földhasználó? 

Bugledich Attila: Miről beszélünk? Ez egy határozati javaslat, amit meg kell szavazni? 

Ivánkovics Ottó: Tájékoztatás. A 0272/13 és 0247/2 hrsz-ú területekre vonatkozóan: „Kérelmezők a terület rekultiválása és karbantartása ellenében nem fizetnek bérleti díjat.” 

Bugledich Attila: Akkor ez megtörtént ¾-ed részben.

Horváth Rezső: Mi olyan szerződést nem írtunk alá, hogy rekultiválunk. 

Ivánkovics Ottó: Más van a határozatban, és más van a határozat alapján elkészített szerződésben. Viszont olyat írtál alá, hogy 3. „A használatba vevők vállalják a terület rendbe tételét és karbantartását. Használatba vevők az ingatlanok rendbetételének teljesítése érdekében vállalják az illegális szemétlerakó felszámolását, a terület dózerolását, termőréteggel való feltöltését, vízelvezető árok létesítését, fásítást, és az így létrejött állapot megőrzését teljes időtartamra.” Ez 30 év. 4. „Használatba vevők az illegális hulladéklerakó felszámolását kötelesek 2003. június 30-ig befejezni. 5. Az ingatlanon folytatott bárminemű tevékenységből eredő mindennemű kártérítési felelősség, használatba vevőket terheli. 6. Használatba adó tudomásul veszi, hogy a használatba vevők a területen sportolásra és szabadidő eltöltésére alkalmas területet kívánnak létesíteni. 7. A használatba adó a szerződésben foglalt határidő lejárta előtt jogosult a szerződést felmondani, ha a használatba vevők az abban foglalt kötelezettségeiknek nem tesznek eleget. Ebben az esetben használatba adótól semmilyen kártérítésre nem tarthatnak igényt.” A bizottság helyszíni szemléjén rögzítésre került: „Horváth Rezső bérlő a helyszínen elmondta, hogy az illegális szemétlerakást korábban is észlelte, de nem jelezte a tulajdonos önkormányzat felé. A bizottság megállapítja, hogy a bérlő felelőssége, hogy az illegális szemétlerakást nem jelezték az önkormányzat felé.”  Határozat: A bérleti szerződés érvényességét vizsgálja meg a testület. 

Bugledich Attila: Az a határozat született, hogy adott év december 31-ig ezeket a munkálatokat elvégzi. Csak közben megtörtént a feljelentés. 

Ivánkovics Ottó: Ennek köszönhetően elkészült a rekultivációs terv, és így tudunk indulni ezen a pályázaton. 

Bugledich Attila: Ennek a feljelentésnek köszönhetően 2,5 millió Ft költsége keletkezett a falunak a terv elkészíttetésével, amiről aztán kiderült, hogy nem is kellett volna az egész területre megkérni, hiszen a ¾-ét rekultiváltnak tekintették. Csak az ¼-ét kell rekultiválni, ami bekerült egy pályázatba, amiről nem tudjuk hogyan került be, nem tudjuk, hogy mikor került be, azt sem tudjuk milyen költségek lesznek még ezzel kapcsolatosan, és azt sem tudjuk pontosan milyen feltételei lesznek a pályázatnak. 

Ivánkovics Ottó: Ha idézünk a rekultivációs tervből, az akkor hatályos jogszabályok szerint 2002. december 31-ig kötelező lett volna az önkormányzatnak jelezni, hogy a területén illegális szeméttelep van, és a rekultivációs tervet el lehetett volna ingyen készíttetni, mert akkor volt rá 100 %-os intenzitású pályázati lehetőség. 

Bugledich Attila: Ha nem lett volna ez az egész ügy kirobbantva, nem történt volna meg a feljelentés a hatóság felé, akkor a területhasználó amit vállalt, teljesítette volna. Ekkor az egész területet rekultiváltnak lehetne tekinteni anélkül, hogy több 10 milliós költségünk lenne rajta. Azt mondom ezzel az üggyel akkor foglalkozzunk, ha van konkrét javaslat arra, hogy meg kell állapodni a területhasználóval. Én nem javaslom, hogy a Képviselő-testület egyoldalúan felmondja a területhasználati szerződést. 

Ivánkovics Ottó: Én viszont azt javaslom, hogy a jegyző asszony vizsgálja meg, hogy az előbb felolvasott határozattal mennyiben van harmóniában a földhasználati szerződés. Az idézett jegyzőkönyv megállapításai mennyire vannak harmóniában a földhasználati szerződéssel, és ezek alapján készüljön egy új előterjesztés a következő testületi ülésre arra vonatkozóan, hogy törvényes-e a földhasználati szerződés, megfelelt-e az abban foglalt követelményeknek a földhasználó, vagy az önkormányzat, s ezek alapján szükségeltetik-e az, hogy határozatban is kimondjuk a földhasználati szerződés felmondását, létét, vagy nem létét, hatályosságát, vagy nem hatályosságát. 

Bugledich Attila: Jegyző asszony ebből a szempontból nem jogi hatóság, tehát nem tudja olyan érvényűen kijelenteni, hogy annak jogi hatása van. 

Filátz Józsefné: Kijelenthetem a testületnek, hogy ezekben a határozatokban foglaltaknak valamelyik fél nem tett eleget. 

Bugledich Attila: És akkor ezáltal a szerződés semmissé válik. De ettől függetlenül a területhasználók fordulhatnak bírósághoz. 

Filátz Józsefné: A testületnek kell határozni ebben a témában, nem én vagyok az, aki ebben az ügyben tovább fordulhat. Én nem fordulhatok egyéb jogi úton más szervek felé, mert ez nem az én kompetenciám. Én felhívhatom a testület figyelmét, hogy ez milyen veszélyeket rejthet magában. Ezt megtettem már több alkalommal is. 

Bugledich Attila: A pályázatban már azt fogják figyelembe venni, amit a Zöldhatóság határozott? 

Filátz Józsefné: Igen.

Bugledich Attila: Tehát a pályázatba már csak az az 5 ezer m2 kerül be, amit rekultiválni kell. 

Ivánkovics Ottó: Ezt kérem szépen a jegyző asszonytól, hogy előterjesztésben írja le. 

Lex Ernő: Én javaslom, hogy a jegyző asszony dolgozzon ki egy megállapodást a peren kívüli megegyezésre, ha lehet, és ha mindenki egyetért vele. Ez a falu érdeke. 

Horváth Rezső: Amit mi vállaltunk a szerződésben, minden egyes pontját teljesítettük. 2007-ben, mikor a 100 m3 anyag oda lett szállítva, azóta harapózott el annyira a szemétlerakás, hogy az már kezelhetetlenné vált. 

Ivánkovics Ottó: Milyen 100 m3 anyag? 

Ivánkovics Ottó: Amiről nagyon jól tudsz, ami a te engedélyeddel lett odavidve. Azóta tettem oda a láncot, azóta tettem fel a táblát, és azóta lett ott egy árok is húzva. 

Ivánkovics Ottó: Hogy mi harapózott el, és mi nem, azt csak te tudod, te voltál ott folyamatosan. 

Horváth Rezső: Ezt mind tudom bizonyítani, igazolni. 

Ivánkovics Ottó: Továbbra is visszautasítom, hogy én bármiféle anyagot odavitettem volna bárkivel. De azért megkérdezném, hogy a szépen raklapokra összepakolt bontott tégla hova került onnan a területről? 

Horváth Rezső: Lugossi Lali vitte el őket. 

Ivánkovics Ottó: Kinek az engedélyével?

Horváth Rezső: Az én engedélyemmel. Még olyan kérdésem lenne a cséri projekttel kapcsolatban aláírtál egy szerződést, ha jól tudom. Amit aláírtál abból miért nem kaptál példányt?

Ivánkovics Ottó: 46 önkormányzat írta alá, megkérjük, aztán előbb-utóbb megkapjuk. Eddig az volt az indok, ha mindenkinek meglesz az aláírása, akkor adnak majd másolati példányt. 

Horváth Rezső: Arra vagyok kíváncsi, mit írtál alá, arra a szövegre. Amit aláírok, abból kapok egy példányt. 

Ivánkovics Ottó: Pillanatnyilag nincs a birtokunkban se másolat, se eredeti. 

Horváth Rezső: Olyan információkat kaptam, hogy sok polgármester azért nem írta alá, mert üres lapot kellett aláírniuk. Nem látták, hogy mit írnak alá, nem volt mögötte szöveg. Ilyen információt kaptam.

Ivánkovics Ottó: Ezt visszautasítom. Az nem polgármester, aki üres lapot ír alá. Meg kell vizsgálni az információt. Ha ez nem így van, itt viszont fennállhat a rágalmazás tényállása. Nem a részedről, te ezt az információt kaptad. Én honnan tudjam, hogy más mit írt alá? 

Horváth Rezső: Azért kérdezem tőled. 

Ivánkovics Ottó: Ha így szól a kérdés, hogy üres lapot írtam-e alá, akkor nem. Sem polgármesterként, sem magánemberként nem kívánok üres papírt aláírni. Össze volt tűzve.

Horváth Rezső: Abból, ami össze volt tűzve, és aláírtad, kérek szépen egy példányt, mert szeretném elolvasni. 

Ivánkovics Ottó: Rendben van, megpróbáljuk bekérni annak a szerződésnek az eredeti példányát. 

Horváth Rezső: Köszönöm szépen. 

6. A Szent Imre úti csapadékvíz elvezetés esetén benyújtandó pályázat benyújtás lehetőségeinek vizsgálata az EU-Libra Pályázati és Tanácsadó Iroda árajánlata alapján
Ivánkovics Ottó: Az előterjesztést a Képviselő urak megkapták, legutóbb is már beszélgettünk erről. Kisebb pályázható összeggel, de ugyanezt a pályázatot kiírják. Kérdés az, hogy látjuk-e értelmét, hogy ezen a pályázaton induljunk-e vagy sem? Hozzátudjuk-e tenni az önrészünket vagy sem? Egyedül induljunk-e vagy pedig Pereszteggel közösen? 

Bugledich Attila: Ez a cég volt az, aki készítette az eredeti pályázatot is? 

Ivánkovics Ottó: Igen. 

Bugledich Attila: Akkor nem értem mi kerül neki 350 ezer Ft + áfába. Mivel ők készítették az eredeti pályázatot, akkor elvárható lenne, mivel a pályázati anyagot nem nagyon kell módosítani, hogy ne kérjék ezt az összeget. 

Ivánkovics Ottó: Jogos lehet a kérdés. 

Bugledich Attila: Szerintem egy olyan határozatot fogadjunk el, úgy kössünk szerződést ezzel a céggel, hogy ez az árajánlat csak akkor kerül kifizetésre, ha a pályázat nyer. 

Ivánkovics Ottó: Ha ezt nem vállalja a pályázatíró cég, akkor nem pályázunk az idén. 

Bugledich Attila: Legalábbis velük nem. a pályázati anyagot gondolom felhasználhatják.

Lex Ernő: Konzultálni kellene Pereszteg önkormányzat polgármesterével, Képviselő-testületével, hogy hajlandó-e és milyen feltételekkel pályázni Nagycenk. Ez egy kiírt pályázat, csak félő, hogy megint forráshiány miatt nem mi nyerünk. 

Ivánkovics Ottó: Én is feltennék egy kérdést, ha 15 millió Ft önrész kell hozzá, van 15 millió Ft-unk? A pályázatról azt lehet tudni, hogy hasonló lesz a tavalyihoz, csak kisebb lesz az igényelhető összeg. 

Bugledich Attila: Igen, ez jogos kérdés, hogy van-e arra ennyi pénzünk. 

Lex Ernő: Ha nincs önrész, nincs miről beszélni. 

Bugledich Attila: Akkor kellene visszatérni erre a kérdésre, ha van már kiírt pályázat. 

Lex Ernő: Konzultálni kellene Pereszteggel, ők hogy látják. 

Ivánkovics Ottó: A pályázó cég építse be a pályázatba a sikerdíjat, ha úgy dönt a testület, hogy indulunk. Visszatérünk erre. Aki egyetért azzal, hogy visszatérjünk rá, kérem jelezze.

Döntéshozatal: 9 igen szavazattal, ellenszavazat és tartózkodás nélkül

28/2009. (II.26.) Kt. határozat

Nagycenk Nagyközség Önkormányzatának Képviselő-testülete akként határoz, hogy a Szent Imre utcai csapadékvíz elvezetésére visszatérnek, ha lesz kiírt pályázat.

Határidő:  folyamatos

Felelős: Ivánkovics Ottó polgármester

7. Jelzőrendszeres házi segítségnyújtás

Ivánkovics Ottó: E-mailen érkezett a megkeresés a Megmentő Kht vezetőjétől, ők üzemeltetik a kistérség területén a jelzőrendszeres házi segítségnyújtást. A törvényi változás miatt össze kell vonni a házi segítségnyújtást, meg a jelzőrendszeres házi segítségnyújtási tevékenységet. Sopron-Fertőd Kistérség társulási ülésén úgy döntöttek, hogy július 1-től magához kívánja venni ezt a közös tevékenységet. De a Megmentő Kht-val próbálnak egyeztetni. A lényeg, ha a Megmentő Kht nem tud házi segítségnyújtási tevékenységet fölmutatni, akkor nem fogja tudni a jelzőrendszeres házi segítségnyújtáshoz sem az állami támogatást igénybe venni. A Megmentő Kht képviselője olyan ajánlatot tett a részünkre, hogy átveszik Frankné Ildit ugyanazon fizetési feltételekkel, mint amit most kap, de nem mint közalkalmazott, hanem közalkalmazotti bértábla szerinti munkatörvénykönyves dolgozó lenne. Az egyéb kiegészítő juttatásokat megkapja, mint eddig. Ezáltal mi jelentős költséget tudunk megtakarítani. Másrészt 2009-es évben ingyen biztosítanák az ellátást az ellátottak részére, és jövő évben is csak 100 Ft/óra óradíjat kérnének. Törvényi kötelezettség, hogy össze kell vonni a házi segítségnyújtás és a jelzőrendszeres házi segítségnyújtás szolgáltatásokat. A törvény arról is rendelkezik, hogy hány jelzőrendszeres házi segítségnyújtásban résztvevőhöz képest hányad részt kell bevenni kötelezően a házi segítségnyújtásba. 

Bugledich Attila: Szerintem támogatható a dolog, de akkor döntsünk róla, ha ez még nem késő, amikor az Ildi már tud róla, és tudjuk mi az álláspontja. 

Ivánkovics Ottó: Tehát visszatérünk rá az Ildivel történt egyeztetés után a következő testületi ülésen.

A 8. napirendi pontot zárt ülés keretében tárgyalta a testület.

Egyebek:

· A licittárgyalásra kiírandó ingatlanok pontosítása

Ivánkovics Ottó: A Képviselő urak megkapták a pontosított licitkiírást. 

Lex Ernő: A bizottsági ülésen tárgyaltuk, pontosítottuk, hogy hol vannak az ingatlanok. 

Horváth Rezső: Egyet pontosítsunk, a 0194/4 hrsz-ú ingatlanból 2 % a miénk. Ezt javaslom kivenni a licitből. A többit javaslom benntartani. 

Ivánkovics Ottó: Tehát az előterjesztés szerint a 259/39, 259/40, 259/41, 259/42, 259/43, 259/44 hrsz-ú területeket az értékbecslés szerinti 3.000 Ft/m2 + áfa árhoz képest 70 %-ra is levihetjük licit útján. Aki ezzel egyetért, hogy ezekkel a feltételekkel szerepeljenek a licittárgyaláson, a helyi lakosok még 10 % kedvezményének a figyelembe vételével, kérem jelezze.

Döntéshozatal: 9 igen szavazattal, ellenszavazat és tartózkodás nélkül

30/2009. (II.26.) Kt. határozat

Nagycenk Nagyközség Önkormányzatának Képviselő-testülete a nagycenki 259/39, 259/40, 259/41, 259/42, 259/43, 259/44 hrsz-ú ingatlanokat 3000 Ft/m2 + áfa induló vételáron, illetve az induló vételár legfeljebb 70 %-ra csökkentett vételárán, a helyi lakosok 10 % kedvezményének figyelembe vételével licit útján kívánja értékesíteni.

Határidő: 2009. április 30.

Felelős: Filátz Józsefné jegyző

Ivánkovics Ottó: Az 550/5 hrsz-ú ingatlan a Vám utcában. A kérdés, hogy ezt bevonjuk-e a licitbe. Ezt nem támogatom. 

Lex Ernő: Egyenlőre ne írjuk ki licitre. Nyilatkozzon az érdeklődő. 

Ivánkovics Ottó: Aki egyetért azzal, hogy az 550/5 hrsz-ú ingatlan kerüljön le a licitről, kérem jelezze. 

Döntéshozatal: 8 igen szavazattal, 1 ellenszavazattal, tartózkodás nélkül

31/2009. (II.26.) Kt. határozat

Nagycenk Nagyközség Önkormányzatának Képviselő-testülete a nagycenki 55065 hrsz-ú ingatlant nem kívánja licit útján értékesíteni.

Határidő: azonnal

Felelős: Filátz Józsefné jegyző

Ivánkovics Ottó: A 312/14/A/8 hrsz-ú, Gyár u. 11-ben található 58 m2-es pince megnevezésű ingatlan. 

Horváth János: Nagyon jó állapotban lévő pince, 600 ezer Ft-ról el lehet indítani a licitet. 

Ivánkovics Ottó: Aki a 600 ezer Ft-tal, mint induló ár egyetért, kérem jelezze.

Döntéshozatal: 9 igen szavazattal, ellenszavazat és tartózkodás nélkül

32/2009.  (II.26.) Kt. határozat

Nagycenk Nagyközség Önkormányzatának Képviselő-testülete a nagycenki 312/14/A/8 hrsz-ú – természetben Nagycenk, Gyár u. 11. szám alatt található - pince megnevezésű ingatlant licit útján kívánja értékesíteni. 

Az ingatlan induló vételára 600 ezer Ft.

Határidő: 2009. április 30.

Felelős: Filátz Józsefné jegyző

Ivánkovics Ottó: 02/2 hrsz-ú ingatlanon a használóknak legyen elővásárlási joga. 

Lex Ernő: Vegyük ki a licitből és az ott lakóknak legyen elővásárlási joga. 

Ivánkovics Ottó: Aki egyetért azzal, hogy a lakóknak ajánljuk fel 90 Ft/m2 + áfa áron, kérem jelezze. 

Döntéshozatal: 9 igen szavazattal, ellenszavazat és tartózkodás nélkül

33/2009. (II.26.) Kt. határozat

Nagycenk Nagyközség Önkormányzatának Képviselő-testülete Nagycenk külterületén található 02/2 hrsz-ú, gyep művelési ágú ingatlant nem kívánja licit útján értékesíteni. Az ingatlant a használóknak ajánlja fel elővásárlási joguk alapján 90 Ft/m2 vételáron.

Határidő: 2009. április 30.

Felelős: Filátz Józsefné jegyző

Ivánkovics Ottó: 0133/1 hrsz-ú, a kisvasút vége melletti terület. 

Ivánkovics Ottó: Itt már ne legyen 70 %-os kedvezmény. Aki támogatja, hogy bekerüljön a licitbe, kérem jelezze.

Döntéshozatal: 9 igen szavazattal, ellenszavazat és tartózkodás nélkül

34/2009. (II.26.) Kt. határozat

Nagycenk Nagyközség Önkormányzatának Képviselő-testülete Nagycenk 0133/1 hrsz-ú szántó művelési ágú területet licit útján kívánja értékesíteni.

Az ingatlan induló vételára 90 Ft/m2 + áfa.

Határidő: 2009. április 30.

Felelős: Filátz Józsefné jegyző

Ivánkovics Ottó: 437/2 hrsz-ú, Gyár u. 32. sz. melletti terület. 

Horváth Rezső: Ezt fel kell ajánlani Faragó Kálmán bácsinak. 

Ivánkovics Ottó: Aki egyetért azzal, hogy felajánlásra kerüljön, ne kerüljön be a licitbe, kérem jelezze.

Döntéshozatal: 9 igen szavazattal, ellenszavazat és tartózkodás nélkül

35/2009. (II.26.) Kt. határozat

Nagycenk Nagyközség Önkormányzatának Képviselő-testülete Nagycenk 437/2 hrsz-ú beépítetlen területet felajánlja megvásárlásra a szomszédos ingatlan – Gyár u. 32. – tulajdonosának.

Határidő: 2009. április 30.

Felelős: Filátz Józsefné jegyző

Ivánkovics Ottó: 08/2 hrsz-ú terület. Szavazzuk meg a licitre.

Döntéshozatal: 9 igen szavazattal, ellenszavazat és tartózkodás nélkül

36/2009. (II.26.) Kt. határozat

Nagycenk Nagyközség Önkormányzatának Képviselő-testülete Nagycenk 08/2 hrsz-ú szántó művelési ágú ingatlant licit útján kívánja értékesíteni.

Az ingatlan induló vételára 90 Ft/m2+áfa.

Határidő: 2009. április 30.

Felelős: Filátz Józsefné jegyző

Filátz Józsefné: 0189 hrsz-ú fásított terület. Kerüljön be a licitbe.

Döntéshozatal: 9 igen szavazattal, ellenszavazat és tartózkodás nélkül

37/2009. (II.26.) Kt. határozat

Nagycenk Nagyközség Önkormányzatának Képviselő-testülete Nagycenk 0189 hrsz-ú fásított terület művelési ágú ingatlant licit útján kívánja értékesíteni.

Az ingatlan induló vételára 50 Ft/m2+áfa.

Határidő: 2009. április 30.

Felelős: Filátz Józsefné jegyző

Ivánkovics Ottó: 0229 hrsz-ú, fásított terület. Aki elfogadja, hogy kerüljön be a licitbe, kérem jelezze.

Döntéshozatal: 9 igen szavazattal, ellenszavazat és tartózkodás nélkül

38/2009. (II.26.) Kt. határozat

Nagycenk Nagyközség Önkormányzatának Képviselő-testülete Nagycenk 0229 hrsz-ú fásított terület művelési ágú ingatlant licit útján kívánja értékesíteni.

Az ingatlan induló vételára 50 Ft/m2+áfa.

Határidő: 2009. április 30.

Felelős: Filátz Józsefné jegyző

Ivánkovics Ottó: 0273 hrsz-ú, szántó művelési ágú terület. Aki elfogadja, hogy kerüljön be a licitbe, kérem jelezze.

Döntéshozatal: 8 igen szavazattal, 1 ellenszavazat mellett, tartózkodás nélkül

39/2009. (II.26.) Kt .határozat

Nagycenk Nagyközség Önkormányzatának Képviselő-testülete Nagycenk 0273 hrsz-ú szántó művelési ágú ingatlant licit útján kívánja értékesíteni. 

Az ingatlan induló vételára 90 Ft/m2+áfa.

Határidő: 2009. április 30.

Felelős: Filátz Józsefné jegyző

Ivánkovics Ottó: 0333 hrsz-ú fásított terület. Aki elfogadja, hogy kerüljön be a licitbe, kérem jelezze.

Döntéshozatal: 9 igen szavazattal, ellenszavazat és tartózkodás nélkül

40/2009. (II.26.) Kt. határozat

Nagycenk Nagyközség Önkormányzatának Képviselő-testülete Nagycenk 0333 hrsz-ú fásított terület művelési ágú ingatlant licit útján kívánja értékesíteni.

Az ingatlan induló vételára 50 Ft/m2+áfa. 

Határidő: 2009. április 30.

Felelős: Filátz Józsefné jegyző

Filátz Józsefné: 0278/13 hrsz-ú árok művelési ágú terület.

Horváth Rezső: Át kell minősíteni, mert így nem tudjuk értékesíteni. 

Filátz Józsefné: Van még egy telek, 1228 m2, 3500 Ft/m2 áron lehetne kínálni. 

Horváth Rezső: Fel lehet ajánlani liciten kívül. 

Ivánkovics Ottó: A licit időpontja? 

Horváth Rezső: Április végéig történjen meg. 

Ivánkovics Ottó: Április 30-ig kerüljön kiírásra a licit, aki ezzel egyetért, kérem jelezze.

Döntéshozatal: 9 igen szavazattal, ellenszavazat és tartózkodás nélkül

41/2009. (II.26.) Kt. határozat

Nagycenk Nagyközség Önkormányzatának Képviselő-testülete akként határoz, hogy a tulajdonát képező ingatlanok értékesítésére a licitkiírás 2009. április 30-ig valósuljon meg. 

Határidő: 2009. április 30.

Felelős: Filátz Józsefné jegyző

· Nagycenkért Alapítvány

Filátz Józsefné: Nagyon régóta nem volt már az alapítvány alapító okirata frissítve, nagyon sok jogszabály módosulás történt. Időközben voltak olyan kuratóriumi tagok, akik lemondtak, helyükre nem került új tag megválasztásra. Fontos volt az Alapítvány okiratát felülvizsgálni. Illetőleg az elnök asszony lemondott az alapítványi elnöki pozíciójáról, így nem volt elnök, mert az ügyészség nem fogadta el azt az alapító okiratban feltüntetett megfogalmazást, hogy mindenképp a polgármester lássa el az elnöki feladatot. Az üvegzseb törvény miatt nem fogadja el most már a bíróság és az ügyészség sem, hogy a Polgármester és a jegyző az alapítvány elnöke legyen. A kuratóriumi tagok együttes ülésén megvitatásra került az alapító okirat átdolgozása, és megválasztásra került az új kuratóriumi tagok, illetve az új elnök. Tekintettel arra, hogy az önkormányzat támogatásával került életre hívásra az alapítvány, ezért szerencsés volna egy olyan határozatot meghozni, amelyben jóváhagyja, hogy Polgármester úr és én kuratóriumi tagként megválasztásra kerültünk. 

Bugledich Attila: Szavazzunk, én támogatom. 

Ivánkovics Ottó: Én tartózkodom a szavazás alól. Aki a határozati javaslattal egyetért, kérem jelezze kézfeltartással. 

Döntéshozatal: 8 igen szavazattal, ellenszavazat nélkül, 1 tartózkodás mellett

42/2009. (II.26.) Kt. határozat

Nagycenk Nagyközség Önkormányzatának Képviselő-testülete akként határoz, hogy a Pk.A.KH.50.397/1992/19. szám alatt bejegyzett Nagycenkért Alapítvány Kuratórium tagjaként Ivánkovics Ottó polgármester és Filátz Józsefné jegyző megválasztását támogatja. 

Határidő: folyamatos

Felelős: Ivánkovics Ottó polgármester 

· Korn Ügyvédi Iroda

Ivánkovics Ottó: Újabb két területünket szeretné megvásárolni a NIF. Két zártkerti ingatlan, amit érint az M-85 ös út. Az egyik 123.750 Ft, a másik 64.350 Ft. Aki egyetért ezzel, kérem jelezze.

Döntéshozatal: 9 igen szavazattal, ellenszavazat és tartózkodás nélkül

43/2009. (II.26.) Kt. határozat

Nagycenk Nagyközség Önkormányzatának Képviselő-testülete elfogadja a Nemzeti Infrastruktúra Fejlesztő Zrt vételi ajánlatát a Nagycenk 823 hrsz-ú (137,5 m2, 123.750 Ft) és 824 hrsz-ú (71,5 m2,  64.350 Ft) ingatlanokra vonatkozóan.

Megbízza Ivánkovics Ottó polgármestert a kisajátítást helyettesítő adás-vételi szerződés aláírására.

Határidő: azonnal

Felelős: Ivánkovics Ottó polgármester

· Fertődi Művelődési Központ átalakítása

Filátz Józsefné: A Megyei Önkormányzattól érkezett egy megkeresés, szintén technikai jellegű döntést igényel. A Fertődi Művelődési Központ átalakítása történne meg. Közoktatási intézményeket működtet, a két középiskola feladatellátásának összevonását és egy szervezetben való ellátását tervezi az önkormányzat. Ezt kell nekünk határozattal elfogadni. 

Ivánkovics Ottó: Aki egyetért vele, kérem jelezze.

Döntéshozatal: 8 igen szavazattal, ellenszavazat nélkül, 1 tartózkodással

44/2009. (II.26.) Kt. határozat

Nagycenk Nagyközség Önkormányzatának Képviselő-testülete 44/2009. (II.26.) Kt határozat

Nagycenk Nagyközség Önkormányzatának Képviselő-testülete egyetért a Győr-Moson-Sopron Megye Önkormányzatának Közgyűlése által fenntartott középfokú közoktatási intézmények – ezen belül a Porpáczy Aladár Általános Művelődési Központ és Ujhelyi Imre Élelmiszeripari Közép- és Felsőfokú Szakképző Iskola és Kollégium – átszervezésének szükségességével. 

A megyei fenntartású intézmények az új szervezeti struktúrában az eddigieknél költséghatékonyabb és racionálisabb feladatellátása várható, ezért a fentiek szerint foglal állást. 

Felelős: Ivánkovics Ottó polgármester

Határidő: azonnal

· Vízilabda

Bugledich Attila: Kisbusz költségeihez kérnek hozzájárulást. 25 ezer Ft/havonta. 

Fekete Árpád: Nagycenkről 5 gyerek jár vízilabdára. Szeretnének több községet is bevonni. 

Bugledich Attila: Nekünk havonta 25 ezer Ft-ba kerülne? 

Fekete Árpád: Amennyit a testület megszavaz. 

Füzi Ernő: Ha több község társul, akkor csökkenne. 

Fekete Árpád: Egy héten két alkalommal van edzés. 

Lex Ernő: Pontosítani kellene hány gyerek, hány alkalom. 

Bugledich Attila: Egy hónapban 8 edzés, ha csak Nagycenkre jön 5 gyerekért, nem jár 25 ezer Ft-os útiköltség. 

Ivánkovics Ottó: Mi lenne a javaslat, mennyivel támogassuk havonta? 

Bugledich Attila: Én azt mondom gyerekenként havonta 1.000 Ft-ot biztosítsunk. 

Ivánkovics Ottó: Ezentúl mindenki, aki úszni jár az is jöhet útiköltség térítésért? A Bursa Hungaricában, ha havi 3.000 Ft-ért támogatunk valakit, micsoda komoly pályázatot kell beadni. Adjunk egyszeri x összeget, ennyivel tudjuk támogatni, tényleg nagyon fontos sport Magyarországon a vízilabda. 

Horváth Rezső: Én tartózkodni fogok. Az én gyerekeim is járnak sportolni, de az utazásról mi gondoskodunk. Tanácstalan vagyok. 

Ivánkovics Ottó: Azt javaslom adjunk egyszeri 20 ezer Ft-ot, fontos ez a dolog nekünk, de nem tudunk havi szinten támogatást adni. 

Bugledich Attila: Ugyanazt mondtad amit én, 4 hónap van hátra a tanévből, havi 5 ezer Ft-al az összesen 20 ezer Ft. A következő tanévben meglátjuk hogyan megy tovább. 

Ivánkovics Ottó: Aki egyetért az egyszeri 20 ezer Ft-os támogatással, kérem jelezze.

Döntéshozatal: 7 igen szavazattal, ellenszavazat nélkül, 2 tartózkodás mellett

45/2009. (II.26.) Kt. határozat

Nagycenk Nagyközség Önkormányzatának Képviselő-testülete egyszeri 20.000 Ft-al járul hozzá a nagycenki iskolás gyerekek úszás-vízilabda foglalkozásainak utazási költségéhez.

Az edzésekre heti két alkalommal kerül sor a Soproni Vízilabda Sport Egyesület szervezésében.

Határidő: azonnal

Felelős: Ivánkovics Ottó polgármester
· Pályázat

Bugledich Attila: Két pályázati lehetőségünk van, mindkettő az iskolára vonatkozik. Az egyik a Környezettudatos neveléssel kapcsolatos pályázat, a másik pedig nyílászárók cseréjére, energetikai pályázat. 

Ivánkovics Ottó: Az elsőre kaptam konkrétan Vén Tamástól 20 ezer Ft-ról szóló pályázat írói ajánlatot. Ha sikerül, ezzel több száz ezer Ft-ot nyerhetünk. Kérem szavazzuk meg.

Döntéshozatal: 9 igen szavazattal, ellenszavazat és tartózkodás nélkül

46/2009. (II.26.) Kt. határozat

Nagycenk Nagyközség Önkormányzatának Képviselő-testülete elfogadja Vén Tamás 20.000 Ft-ról szóló pályázatírói ajánlatát „Környezettudatos nevelés” c.  pályázat vonatkozásában. 

Határidő: azonnal

Felelős: Ivánkovics Ottó polgármester
· Szociális Bizottság külsős tagjának megválasztása

Filátz Józsefné: A bizottságnak most nincs külsős tagja, ha a testület jóváhagyja Bíró Béláné felkérését, ő előzetes egyeztetés alapján a felkérést vállalja. 

Döntéshozatal: 9 igen szavazattal, ellenszavazat és tartózkodás nélkül

47/2009. (II.26.) Kt. határozat

Nagycenk Nagyközség Önkormányzatának Képviselő-testülete Bíró Bélánét (Nagycenk, Kiscenki u. 22.) választja a Szociális Bizottság küldős bizottsági tagjának.

Határidő: azonnal

Felelős: Ivánkovics Ottó polgármester

Ivánkovics Ottó: A testületi ülésen belül szeretném a Horváth Rezső képviselő úr figyelmét felhívni arra, hogy az ágakat a fekete út mentén szíveskedjen elégetni, vagy elégettetni, mert már egy hónapja mondtad, hogy egy hónapon belül meglesz. A tavalyi metszések sincsenek még elégetve. 

Horváth Rezső: El lett kezdve, megtorpantak megint, szólok nekik. 

Ivánkovics Ottó: Szóljál nekik légy szíves, hogy egy hónap múlva már tudjuk kipipálni.

Horváth Rezső: Jól van, rendben. 

Ivánkovics Ottó: Köszönöm, a testületi ülést bezárom.

Jegyzőkönyv lezárva. 

Kmf.

                      Filátz Józsefné




Ivánkovics Ottó

                           jegyző                                                            polgármester

Készült: 2009. február 26-i Képviselő-testületi ülésen.


